Apabila alam memulangkan paku buah kerasnya

BUKAN sekali ini kita dikejutkan dengan tragedi bencana pencemaran
toksik akibat keserakahan dan ketamakan manusia yang semakin hilang rasa
kemanusiaan. Demi kemewahan hidup, para kapitalis ini mengabaikan apa jua
peraturan dan undang-undang, malah nyawa yang mungkin melayang akibat sikap
tidak peduli mereka.

Apa yang berlaku di Pasir Gudang membuktikan manusia boleh sahaja hilang kewarasannya apabila nilai materi dijadikan matlamat dalam tindakan mereka. Sekiranya mereka ini mengambil kira maslahah orang lain, sudah tentu bencana tahap kritikal yang menimpa hampir 1,000 mangsa ini boleh dielakkan.

Namun pada era manusia sibuk menyiapkan diri bagi menghadapi gelombang
Revolusi Industri ke-4 (4IR), kepanikan para kapitalis bukan hanya dengan
melipatgandakan usaha memajukan serta meningkatkan taraf hidup dengan kegiatan
ekonomi dan projek-projek pembangunan, mereka terlebih dahulu menampilkan sisi
buruk sebuah negara yang menuju negara maju tanpa nilai insani.

Mereka mula sedikit demi sedikit menghakis rasa tanggungjawab sesama
manusia dengan mengabaikan tanggungjawab mereka dalam usaha menjaga alam
sekitar, yang seterusnya akan memberi akibat secara langsung kepada kehidupan
makhluk, seterusnya kepada pembangunan sesebuah negara.

Alam sekitar yang merupakan anugerah yang tidak boleh dinilai dengan
wang ringgit telah pun menjadi korban manusia yang gilakan duit. Apabila
manusia telah menjadi hamba duit, tidak hairanlah mereka sewenang-wenangnya
tergamak membuang sisa-sisa industri yang sudah pasti diketahui tahap bahayanya
serta kesan sampingan kepada alam dan manusia, walaupun tidak arif akan
kesannya secara rinci.

Dalam kes bencana pencemaran toksik di Sungai Kim Kim, Pasir Gudang kini,
Jabatan Bomba dan Penyelamat mengesahkan sisa toksik tidak dibersihkan kerana
kos tinggi. Alasan ini tentu sahaja menyebabkan masyarakat sakit hati dan
sangat kecewa. Hanya kerana mementingkan keuntungan lebih, pengilang
seolah-olah tidak kisah menggadaikan kesihatan penduduk setempat demi
kepentingan tembolok sendiri.

Kita tidak pasti sejak bila lagi aktiviti terkutuk ini berjalan sebelum
ini. Hanya apabila alam bersuara menyatakan rintihannya, baharulah pihak
bertanggungjawab sedar bahawa alam sudah tidak mampu lagi menghadapi penyeksaan
dari para kapitalis ini. Mungkin jeritan mereka selama ini terlepas pandang
oleh pihak berkuasa, maka kali ini alam menjerit sekuat-kuatnya.

Apabila hospital penuh dengan mangsa yang menggigil, muntah dan sesak
nafas, baharulah kita membuka mata mengkaji itu-ini, menghantar wartawan ke
lokasi untuk menyebarkan khabar bencana dan mengemaskini apa yang sedang
terjadi, walhal kita boleh bertindak mencegah sebelum ia berlaku. Sikap sudah
terhantuk baru tengadah masih tidak lekang dari amalan kita, sebuah negara yang
bakal menuju negara maju.

Mengikut laporan yang telah dikeluarkan oleh Jabatan Alam Sekitar melalui akhbar utusan pengguna pada tahun 2001, menunjukkan jumlah keluaran bahan pencemar di Malaysia dianggarkan sebanyak 933,000 tan setahun.

Kesan pencemaran kepada alam bukannya sedikit. Ia termasuklah
pencemaran udara disebabkan oleh kenderaan bermotor, stesen jana kuasa dan
pembakaran secara terbuka oleh pihak yang tidak bertanggungjawab.

Keadaan ini berlaku di sebabkan bahan-bahan berada dalam kepekatan yang
tinggi, seterusnya mengganggu dan membahayakan kehidupan manusia,
tumbuh-tumbuhan dan haiwan serta harta benda.

Pembuangan toksik yang berlaku melalui industri perkilangan,
kerja-kerja pembinaan dan sebagainya juga menyebabkan berlakunya kejadiaan
jerebu yang menjejaskan aktiviti manusia seperti aktiviti pertanian. Apabila ia
dilimpahkan ke dalam sungai atau punca air pula, ia akan mengancam kehidupan
akuatik, dan secara tidak langsung kepada manusia melalui proses ekosistem.

Dari serangkaian aktiviti manusia yang mahu mengaut keuntungan besar
secara mudah, alam menjadi mangsa. Dan apabila alam memprotes, manusia pula
akan menjadi mangsanya seperti yang berlaku sekarang di Pasir Gudang. Bayangkan
bagaimana kesusahan yang dialami penduduk dalam radius lima kilometer di
kawasan bencana terpaksa keluar dari kediaman sendiri untuk menyelamatkan diri
semata-mata kerana dosa yang dibuat orang lain.

506 mangsa pula sedang kesakitan kerana sesak nafas bukan kerana mereka
tidak menjaga kesihatan mereka, tetapi hanya kerana sirnanya sifat manusiawi
para kapitalis. Kita belum tahu apa kesan jangka panjang kepada mangsa-mangsa
ini.

Kerana tindakan segelintir manusia, kesusahan dan kerugian terpaksa
ditanggung bersama. Negara sudah pasti akan mengeluarkan sejumlah perbelanjaan
untuk menyelesaikan masalah ini. Cadangan Pengarah Institut Penyelidikan Alam
Sekitar Pantai Timur, Universiti Sultan Zainal Abidin (UniSZA), Dr. Hafizan
Juahir supaya kerajaan menambah isi padu air Sungai Kim Kim yang tercemar dan
melakukan pembenihan awan untuk mengatasi masalah ini pasti memakan belanja
yang bukan sedikit.

Justeru itu, hukuman yang setimpal dengan kemusnahan jiwa dan alam yang berlaku sangat wajar dikenakan kepada petualang negara ini, bukan hanya didenda bayaran tertentu yang kadangkala bagi mereka amat kecil berbanding keuntungan yang diraih sebelum ini. Mereka perlu dihukum secara adil, “without fear and favour” atas kesalahan yang membinasakan ini.

Justeru itu, hukuman yang setimpal dengan kemusnahan jiwa dan alam yang  berlaku sangat wajar dikenakan kepada petualang negara ini, bukan hanya  didenda bayaran tertentu yang kadangkala bagi mereka amat kecil  berbanding keuntungan yang diraih sebelum ini. Mereka perlu dihukum  secara adil, without fear and favour atas kesalahan yang membinasakan ini.

Selain itu, kerajaan seharusnya bertindak proaktif dan cekap dalam
menangani masalah seperti ini supaya kerosakan akibat bencana dapat
diminimumkan. Ini kerana dalam tragedi ini, kedengaran banyak suara massa yang
mempersoalkan tindakan kerajaan yang seolah-olah terpinga-pinga menghadapi
situasi yang sedang memburuk ini.

Namun dalam menghadapi bencana seperti ini, tumpuan utama ialah menyelamatkan mangsa dan pihak terlibat. Situasi sebegini bukanlah berita sensasi atau bahan politik untuk mencungkil kelemahan sesiapa, tetapi perlu dipandang dengan jiwa yang empati dan peduli. Para pemimpin perlu duduk semeja bersama pakar bencana mencari penyelesaian kepada amarah alam yang kini tiada komprominya.

*ROZAIS AL-ANAMY adalah penulis sastera dan penulis bebas di akhbar, majalah dan portal di Malaysia.

PENAFIAN: Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


CALON TIMBALAN MENTERI AKAN DIMUKTAMAD DALAM MASA TERDEKAT – PM

PUTRAJAYA: Senarai calon Timbalan Menteri bagi Kabinet Kerajaan Perpaduan akan dimuktamadkan dalam masa terdekat.

Perdana Menteri Datuk Seri Anwar Ibrahim memaklumkan perkara tersebut secara ringkas dalam hantaran di Facebooknya, hari ini.

“InshaAllah, calon-calon Timbalan Menteri akan dimuktamadkan dalam masa terdekat,” katanya.

Terdahulu, beliau mempengerusikan Mesyuarat Kabinet di Putrajaya pagi tadi.

Anwar berkata, beliau menegaskan isu-isu rakyat terutamanya masalah kos sara hidup perlu diberi tumpuan dan diselesaikan dengan secepat mungkin.–AlHijrah Online


CUACA PANAS: AKTIVITI ZIARAH DISUSUN PADA WAKTU PAGI

MADINAH: Berikutan cuaca panas ketika ini, Tabung Haji (TH) menyusun jadual aktiviti ziarah jemaah haji ke tempat bersejarah di sini pada sebelah pagi.

Pengurus Ibadat dan Ziarah sektor Madinah Muhammad Fakhrur Ridzwan Othman berkata ini bagi memastikan bakal haji tidak terdedah kepada suhu panas dalam tempoh lama.

“Kita akan cuba untuk percepatkan perjalanan tersebut bergantung kepada situasi trafik dan hal-hal semasa,” katanya kepada pemberita di sini.

Semalam, kumpulan pertama 284 jemaah haji Malaysia musim 1444 Hijrah selamat tiba di Madinah dan para jemaah hari ini mula melakukan ziarah dalam iaitu menziarahi makam Nabi Muhammad dan perkuburan Baqi.

Secara keseluruhan sebanyak 98 penerbangan membawa 31,600 bakal haji akan bertolak secara berperingkat sama ada ke Madinah atau Makkah, dengan penerbangan terakhir musim haji kali ini pada 21 Jun depan.

Sementara itu, Muhammad Fakhrur Ridzwan berkata TH akan menyantuni segala persoalan mengenai ibadat umrah dan haji melalui pelbagai platform bagi memastikan jemaah mendapat informasi yang tepat.

Katanya bagi sektor Madinah, lapan pembimbing ibadat bertugas bagi membantu jemaah dari segi persoalan agama.

Beliau berkata jemaah haji juga boleh menggunakan aplikasi e-Bimbingan Haji bagi membantu mereka mempelajari ilmu berkaitan haji dengan lebih mudah secara dalam talian.

Selain itu, katanya bakal haji juga boleh mendapatkan jawapan kepada persoalan ibadah haji menerusi e-Taib, platform pertanyaan menerusi aplikasi WhatsApp dan Talian Ibadah Haji (Taib) menerusi panggilan telefon.

Menurutnya permasalahan mengenai dam (bayaran denda) dan fiqh (ilmu mengenai hukum hakam) wanita dalam ibadat umrah dan haji menjadi antara soalan lazim sering dibangkitkan jemaah haji negara. — AlHijrah Online


KANAK-KANAK EMPAT TAHUN MENINGGAL DUNIA DIPERCAYAI DIDERA

JOHOR BAHRU: Seorang kanak-kanak lelaki berusia empat tahun meninggal dunia di Hospital Sultan Ismail (HSI), di sini petang semalam, dipercayai didera.

Ketua Polis Johor Datuk Kamarul Zaman Mamat berkata kanak-kanak berkenaan dimasukkan ke hospital itu sejak 23 Dis selepas dilaporkan pengsan di rumah rakan kepada kakak kandungnya di Senggarang, Batu Pahat, pada 6.45 petang hari yang sama.

“Mangsa meninggal dunia pada 6.40 petang semalam setelah menjalani rawatan sejak 23 Dis.

“Proses bedah siasat terhadap kanak-kanak berkenaan akan dibuat pagi ini,” katanya dalam satu kenyataan, di sini hari ini.

Kamarul Zaman berkata mangsa telah dijaga oleh kakak kandungnya berusia 19 tahun setelah kedua-dua ibu bapanya dimasukkan ke penjara akibat kesalahan dadah, dan kemudian diserah kepada rakan kakaknya untuk dijaga.

Beliau berkata sehari selepas kanak-kanak itu dimasukkan ke hospital, dua lelaki dan tiga wanita telah ditahan termasuk kakak mangsa dan suaminya untuk siasatan lanjut.

“Kesemua mereka ditahan oleh pihak polis antara pukul 12 tengah hari hingga 9.45 malam,” katanya.

Selain itu, pihaknya turut merampas barangan yang disyaki digunakan untuk mendera mangsa, antaranya pengecas telefon bimbit, sarung bantal, cadar, batang besi berukuran 29 inci, penyangkut baju, jaring penutup kipas dan batang besi penongkat motosikal.

Beliau berkata kesemua individu terbabit direman selama tujuh hari bermula Ahad (25 Dis) hingga Sabtu (31 Dis).

Kes berkenaan yang sebelum itu disiasat di bawah Seksyen 31 (1)(a) Akta Kanak-Kanak 2001 telah diklasifikasikan semula sebagai kes bunuh di bawah Seksyen 302 Kanun Keseksaan susulan kematian mangsa.–AlHijrah Online


WANITA PALESTIN SARAT HAMIL DI PENJARA ISRAEL DIBEBASKAN

RAMALLAH: Seorang wanita Palestin Anhar al-Deek yang hamil sembilan bulan dan ditahan Israel di penjara, hari ini dibebaskan.

Bagaimanapun Israel meletakkan syarat untuk Anhar diikat jamin 40,000 shekel atau kira-kira 12,500 dolar Amerika Syarikat (USD).

Selain itu Zionis juga mensyaratkan wanita itu dikenakan tahanan rumah di kediaman keluarganya.

Anhar dilapor bakal melahirkan bayinya dalam tempoh beberapa hari lagi.

Sebelum ini masyarakat dunia mengecam tindakan negara haram tersebut yang memenjarakan Anhar menerusi tanda pagar #saveanhar.

Alhijrah Online juga sebelum ini melaporkan ibu muda berusia 25 tahun itu langsung tidak menerima simpati dan belas kasihan daripada pihak penjara Zionis walaupun sedang sarat hamil selain berkemungkinan besar akan melahirkan bayinya dengan keadaan kakinya bergari.

Anhar ditahan tentera Israel kira-kira lima bulan lepas kerana dituduh cuba melakukan serangan tikaman di sebuah kawasan penempatan haram Israel dekat pekan yang menjadi tempat tinggal mereka.

Beliau bagaimanapun dilapor langsung tidak dibicarakan, malah penahanannya dikatakan dilakukan tanpa sebab munasabah. – AlHijrah Online


PEMANDU TEKSI CABUT ‘WIPER’ OKU

PETALING JAYA: Tindakan seorang pemandu teksi yang memarkir kenderaan di tempat letak kereta Orang Kurang Upaya (OKU) mendapat kecaman orang ramai.

Kemarahan warganet ditambah apabila pemandu teksi itu bertindak mematahkan pengelap cermin (wiper) sebuah kenderaan jenis Perodua Kancil milik OKU yang diparkir belakang keretanya, sebelum meninggalkan kawasan tersebut.

Pemandu Kancil itu mungkin sengaja meletakkan kenderaannya di belakang teksi tersebut sebagai bantahan menyalahguna ruang parkir OKU .

Setelah mengundur dari petak parkir, pemandu teksi tersebut ‘naik hantu’ dan bertindak luar kawalan.

Berdasarkan pemerhatian dari video yang tular, teksi tersebut tidak ditampal pelekat OKU di mana-mana bahagian sama ada cermin depan atau belakang.

Pemandu teksi itu dipercayai telah melakukan dua kesalahan iaitu merosakkan harta awam dan dan salah guna parkir OKU.

Mereka yang didapati meletak kenderaan di petak parkir OKU boleh disaman di bawah Perintah Lalu Lintas Jalan 1984.–AlHijrah Online


Masjid al-Aqsa turut alami kebakaran

BAITULMAQDIS, 16 April – Satu kebakaran kecil dilaporkan berlaku di kawasan kompleks Masjid Al-Aqsa pada hari sama Gereja Notre Dame di Paris terbakar.

Menurut laporan The New Arab yang memetik kenyataan Antar Al-Hazmawi seorang pengawal di Masjid Al-Aqsa, kebakaran dipercayai berpunca dari sebuah bilik pengawal di luar bumbung Masjid Marwani.

Pasukan bomba daripada jabatan pihak berkuasa Wakaf dikatakan
berjaya mengawal kebakaran sementara kawasan kejadian ditutup bagi menyiasat
punca sebenar kebakaran.

Sementara itu, siasatan berhubung kebakaran dilaporkan kini dijalankan termasuk menyoal siasat seorang pengawal yang sepatutnya bertugas ketika insiden berlaku. – Sinar Harian


POLIS TUMPASKAN SINDIKET PENIPUAN DALAM TALIAN

SHAH ALAM:  Polis berjaya menumpaskan satu sindiket penipuan secara dalam talian hasil serbuan ke atas sebuah premis yang digunakan sebagai pusat panggilan di Taman Semanja, Kajang semalam.

Ketua Polis Selangor Datuk Hussein Omar Khan berkata dalam operasi khas oleh sepasukan polis daripada Jabatan Siasatan Jenayah Komersial, Ibu Pejabat Polis Bukit Aman itu, seramai 16 ahli sindiket warga tempatan termasuk enam wanita, berumur lingkungan 15 hingga 37 tahun ditahan.

Katanya polis turut merampas peralatan yang digunakan untuk aktiviti jenayah itu termasuk lapan unit komputer riba, 43 telefon bimbit, dua unit ‘router’ Internet dan sebuah buku nota.

“Siasatan mendapati sindiket itu telah beroperasi di premis tersebut lebih kurang dua bulan dan jumlah kerugian mangsa sindiket ini masih dalam siasatan dan belum dapat dipastikan,” katanya dalam kenyataan hari ini.

Menurutnya ahli sindiket yang ditangkap adalah pekerja di pusat panggilan tersebut yang menggunakan media sosial dan rangkaian Internet bagi mencari mangsa dengan menawarkan perkhidmatan penyelenggaraan pendingin hawa, mesin basuh, kusyen kereta dan pembantu rumah yang tidak wujud menerusi Facebook.

Hussein berkata apabila mangsa mengisi butiran peribadi serta maklumat perbankan untuk tujuan membuat bayaran deposit melalui pautan tersebut, mangsa sebenarnya telah mendedahkan maklumat peribadi dan perbankan kepada pihak sindiket yang menggunakan kaedah ‘phishing’.

“Setelah mendapat maklumat peribadi dan perbankan mangsa, pihak sindiket akan memindahkan wang daripada akaun bank mangsa ke akaun bank yang dikawal oleh sindiket tanpa disedari oleh mangsa.”

“Mangsa hanya menyedari telah ditipu apabila mendapati baki wang di dalam akaun bank mereka berkurang,” katanya.

Sehubungan itu, beliau menasihati orang ramai agar sentiasa berwaspada dalam memuat naik apa-apa pautan yang diperoleh daripada iklan di media sosial atau pihak tidak dikenali.–AlHijrah Online


BAYI, WARGA EMAS ANTARA LIMA MAUT DALAM NAHAS KENDERAAN

SIBU: Lima orang termasuk seorang bayi lelaki berusia dua tahun dan seorang warga emas, maut dalam satu kemalangan jalan raya di KM64, Jalan Sibu-Bintulu dekat sini, hari ini.

Mangsa yang meninggal dunia dalam kejadian yang dilaporkan pada jam 10.09 pagi itu dikenal pasti sebagai Marcos Marican, 26, Marican@Langkan Legi, 61, Alicesha Bathrish Langi, 24, dan bayi berkenaan, Allesandro Collin Steward.

“Identiti seorang lagi mangsa yang maut, masih belum diperolehi,” kata Ketua Balai Bomba dan Penyelamat (BBP) Selangau Shukri Ab Rahim, ketika dihubungi hari ini.

Shukri berkata lima orang lagi mangsa terselamat dalam kemalangan itu, yang melibatkan sebuah kereta Perodua Myvi dan sebuah kereta Kia Sportage.

“Dua daripada mereka yang terselamat, kedua-duanya lelaki mengalami kecederaan parah dan dirujuk ke Klinik Kesihatan Selangau untuk rawatan lanjut,” katanya.–AlHijrah Online


IMIGRESEN BUKA KAUNTER KHAS UNTUK KELANCARAN DOKUMENTASI JEMAAH HAJI

SEPANG: Jabatan Imigresen akan membuka 10 kaunter khas mulai Ahad ini hingga 21 Jun bagi melancarkan proses dokumentasi jemaah haji Malaysia, kata Ketua Pengarah Imigresen Datuk Ruslin Jusoh.

Bercakap pada sidang media selepas melakukan tinjauan di kaunter berkenaan di Lapangan Terbang Antarabangsa Kuala Lumpur (KLIA) di sini hari ini, Ruslin berkata seramai 30 anggota imigresen akan ditugaskan secara syif sepanjang tempoh tersebut.

“Pembukaan kaunter khas di Gate C17 ini adalah suatu inisiatif bagi memberi keselesaan kepada jemaah haji tanpa perlu bersesak-sesak dengan penumpang lain. Ini termasuk dalam Program Pra-Pelepasan Jemaah Haji atau ‘Makkah Route’ yang melibatkan Jabatan Imigresen dan kastam Arab Saudi,” katanya.

Katanya, seramai 31,600 jemaah haji Malaysia akan berangkat ke Arab Saudi melalui 102 penerbangan mulai Ahad ini.

Pelaksanaan ‘Makkah Route’ membolehkan bakal jemaah haji Malaysia ke Mekah tanpa perlu melalui prosedur yang memakan masa setibanya di lapangan terbang negara itu.

Menerusi inisiatif itu, anggota imigresen Arab Saudi yang berada di kaunter di KLIA bagi program itu akan memeriksa pasport jemaah haji dan apabila tiba di lapangan terbang Madinah atau Jeddah, jemaah haji Malaysia tidak perlu lagi menunggu proses imigresen dan kastam di negara itu.

Malaysia merupakan negara pertama yang terpilih untuk melaksanakan program perintis bagi inisiatif ‘Makkah Route’ pada 2017 dan ia diteruskan hingga kini.

Ruslin berkata beliau amat berpuas hati dengan tahap persediaan anggota dan peralatan di kaunter terbabit dan akan ditambah baik sekiranya diperlukan kelak.

“Kita tidak mahu jemaah haji sesak di kaunter khas kita dan menyebabkan urusan imigresen di  pihak Arab Saudi terganggu,” katanya. –AlHijrah Online


PENJAWAT AWAM SEDIA ADA KEKAL TERIMA FAEDAH DAN KEMUDAHAN PENCEN: PM

KUALA LUMPUR: Perdana Menteri Tun Dr Mahathir Mohamad hari ini memberi jaminan bahawa mereka yang sah dalam perkhidmatan dan mendapat taraf berpencen sebelum ini akan terus kekal menerima faedah serta kemudahan skim pencen.

Beliau berkata faedah persaraan yang dinikmati penjawat awam adalah dilindungi seperti ditetapkan di bawah Perkara 147 Perlembagaan Persekutuan iaitu Perlindungan Hak-hak Pencen dan dikawal selia melalui Akta Pencen 1980 (Akta 227) serta Akta Pencen Pihak-Pihak Berkuasa Berkanun dan Tempatan 1980 (Akta 239).

“Pemberian faedah persaraan kepada pesara kerajaan merupakan penghargaan dan pengiktirafan atas sumbangan serta jasa penjawat awam sepanjang perkhidmatan mereka dalam perkhidmatan awam,” kata Dr Mahathir.

Beliau menjawab soalan Datuk Seri Dr Ismail Mohamed Said (BN-Kuala Krau) mengenai status terkini cadangan melaksanakan Skim Lantikan Kontrak yang ditambah baik bagi menggantikan Skim Lantikan Tetap dan Berpencen dalam perkhidmatan awam.

Walaupun kerajaan menghadapi cabaran untuk membiayai faedah persaraan berikutan jumlah pesara yang meningkat, Dr Mahathir berkata kerajaan mengambil langkah mengkaji beberapa mekanisme baharu bagi memastikan bebanan kerajaan dapat dikurangkan dan penjawat awam tidak rugi selepas pencen.

Dr Mahathir berkata kerajaan sememangnya berhasrat untuk melanjutkan Skim Lantikan Tetap dan Berpencen, bagaimanapun kutipan cukai yang diperoleh negara tidak mencukupi bagi membiayai kos persaraan yang semakin tinggi.

Pada masa sama, kerajaan juga menyedari tentang masalah pengangguran yang meningkat dalam kalangan siswazah yang telah menamatkan pengajian di universiti di negara ini berikutan dengan langkah kerajaan melanjutkan usia persaraan kepada 60 tahun sebelum ini, katanya.

“Memang benar disebabkan usia persaraan dilanjutkan ia bermakna kekosongan berkurangan dan kita tidak dapat mengambil pekerja baharu dalam kerajaan, dengan sendirinya kita lihat pengangguran bertambah.

“Tetapi kita ingin lihat penganggur ini bekerja sama ada di sektor swasta atau membuka perusahaan untuk membiayai kehidupan mereka,” katanya.

Menurutnya, kerajaan tidak mampu menawarkan pekerjaan kepada semua orang Melayu dalam sektor perkhidmatan awam walaupun ia merupakan satu dasar yang telah ditetapkan sejak negara mencapai kemerdekaan lagi.

Beliau menjawab soalan tambahan yang diajukan oleh Ismail yang bertanyakan tentang langkah kerajaan untuk memastikan kadar pengangguran berkurangan selain kaedah untuk memastikan nasib 50,000 pekerja kontrak dalam sektor perkhidmatan awam dapat diserapkan secara tetap.– BERNAMA


COVID-19: SEMAKIN BANYAK NEGARA LAKSANA SEKATAN TERHADAP PELANCONG CHINA

LONDON: Semakin banyak negara melaksanakan sekatan COVID-19 ke atas pelancong dari China dengan United Kingdom menjadi negara terbaharu pada Jumaat yang mewajibkan ujian COVID-19 sebelum berlepas.

“Mulai 5 Jan, pelancong dari China ke England diminta mengambil ujian pra-pelepasan,” lapor Agensi Anadolu, memetik Jabatan Kesihatan.

Di samping itu, Agensi Keselamatan Kesihatan UK melancarkan pengawasan dengan mengambil sampel dari penumpang yang tiba dari China mulai 8 Jan.

Perancis juga mewajibkan pelancong dari China mempamerkan ujian negatif COVID-19 dan ujian secara rawak akan dijalankan ke atas penumpang semasa ketibaan, menurut laporan media.

China baru-baru ini mengumumkan akan melonggarkan langkah-langkah pandemik, dan “hidup bersama COVID” selepas tiga tahun sekatan.

Langkah itu dibuat di tengah-tengah pengumuman baharu oleh Amerika Syarikat, Jepun, Itali dan Sepanyol yang menguatkuasakan langkah pencegahan COVID-19 membabitkan pelancong dari China, termasuk mempamerkan keputusan ujian negatif COVID-19.–AlHijrah Online


TIADA PENERBANGAN KE MADINAH SELEPAS RABU INI

MAKKAH: Tiada sebarang penerbangan membawa jemaah haji Malaysia akan mendarat di Madinah selepas Rabu ini, kata Ketua Rombongan Haji Malaysia, Datuk Seri Syed Saleh Syed Abdul Rahman.

Katanya, jadual penerbangan terakhir ke Madinah ialah pada Rabu ini melibatkan rombongan KT22 manakala rombongan seterusnya (KT23) akan mula mendarat di Lapangan Terbang Antarabangsa Raja Abdulaziz di Jeddah bermula 20 Jun ini.

“Setakat ini seramai 4,670 jemaah haji Malaysia telah tiba di Tanah Suci menerusi 17 penerbangan. Seramai 2,986 jemaah pula kini masih berada di Madinah manakala 1,684 telah berada di Makkah.

“Jemaah yang telah memakai ihram dari tanah air lagi akan dibawa ke Makkah untuk melakukan umrah pertama, ” katanya kepada pemberita di bangunan yang menempatkan ibu pejabat Lembaga Tabung Haji (TH) dan penginapan jemaah, Abraj Al Janadriyah, di sini.

Dalam perkembangan lain, Syed Saleh berkata TH telah melakukan persediaan sebaiknya dalam berdepan dengan pelbagai kemungkinan akibat penularan COVID-19 dalam kalangan petugas dan jemaah.

Katanya, meskipun bakal berdepan dengan situasi luar jangka, TH telah mengambil langkah pencegahan awal dengan melakukan pemantauan dari semasa ke semasa termasuk segera melakukan saringan ke atas mereka yang menunjukkan simptom wabak itu.

“Memandangkan suasana COVID-19 masih lagi berleluasa, maka kita buat persiapan untuk sebarang kemungkinan jika berlaku jangkitan dalam kalangan jemaah dan petugas. Kita sediakan pusat rawatan dan rehat atau wad isolasi untuk mereka yang dijangkiti.

“Kemudahan itu disediakan di setiap bangunan penginapan dan daripada tiga buah bangunan penginapan jemaah, sebanyak 200 katil telah dipersiapkan,” katanya.

Tambah beliau, pusat kesihatan TH bukan sahaja disediakan di Makkah tetapi juga di Madinah malah setiap maktab (penginapan) telah disediakan pasukan petugas yang terdiri daripada jururawat dan doktor.

“Di Makkah kita juga telah mewujudkan klinik di setiap maktab (penginapan) yang mempunyai kira-kira 2,300 hingga 2,400 jemaah haji.

“Klinik kesihatan ini juga antara usaha untuk menjaga kesihatan jemaah haji tetapi jika mereka memerlukan rawatan lanjut, mereka akan dibawa ke hospital berhampiran untuk rawatan lebih rapi,” katanya.–AlHijrah Online


IBADAH HAJI DITERUSKAN – ARAB SAUDI

RIYADH: Ibadah haji akan berlangsung sebagai mana kelaziman pada musim ini, namun bilangan jemaah akan dihadkan, demikian menurut Saudi Press Agency yang memetik Kementerian Haji Arab Saudi.

Ia berikutan kebimbangan situasi bersesak-sesak ketika ibadah itu nanti boleh mencetus keadaan lebih buruk ketika dunia sedang berdepan ancaman virus pembunuh COVID-19.

Kerajaan Arab Saudi bagaimanapun belum memutuskan berapa jemaah akan dibenarkan mengerjakan ibadah itu untuk musim kali ini.

Bagi negara itu, aspek keselamatan dan kesihatan umum sentiasa menjadi keutamaan dalam penganjuran ibadah berkenaan kali ini, selain menuruti ajaran agama Islam berkaitan keselamatan nyawa.

“Arab Saudi memilih cara paling selamat kerana tidak mahu berkompromi dengan kesihatan awam”, menurut kenyataan Kementerian Haji Arab Saudi.

Kenyataan itu juga menyebut, pemilihan jemaah hanya dibuat ke atas rakyat dari pelbagai negara yang sedang menetap di Arab Saudi sahaja.

Beberapa negara sebelum ini memutuskan untuk tidak menghantar jemaah haji negara masing-masing sebagai langkah mengawal risiko jangkitan COVID-19. Ia termasuk Indonesia, Senegal, Singapura dan Malaysia.

Setakat laporan ini ditulis, angka kematian akibat virus itu mencecah lebih 1,300 orang di Arab Saudi, manakala kes positif rakyat tempatan kini meningkat kepada 161,000 kes. – AlHijrah Online / Ardi Herman


Perbanyakkan interaksi baiki persepsi

KUALA LUMPUR – Polis Diraja Malaysia (PDRM) perlu mengadakan lebih banyak interaksi bersama orang awam untuk meningkatkan tahap persepsi rasa selamat rakyat.

Menurut  Naib Pengerusi Kanan Yayasan Pencegahan Jenayah Malaysia (MCPF) Tan Sri Lee Lam Thye, dengan mengadakan interaksi bersama rakyat, anggota pasukan keselamatan itu dapat menerangkan tindakan yang telah dilaksanakan dalam mengurangkan kadar jenayah di negara ini, lapor Sinar Harian yang memetik Bernama.

“Ada banyak kes jenayah yang dipaparkan terutamanya di media sosial, ini
secara tidak langsung mempengaruhi masyarakat untuk berasa tidak selamat.

“Justeru, PDRM harus memperbanyakkan interaksi dengan berjumpa
masyarakat dalam usaha memperbaiki persepsi rasa selamat itu,” tambah beliau.

Beliau berkata PDRM juga perlu melaksanakan syor-syor yang dicadangkan
sejurus kajian dibuat oleh satu badan bebas yang akan dilantik dalam usaha
memperbaiki kembali persepsi rasa selamat masyarakat di negara ini.

Semalam, Bernama melaporkan PDRM akan melantik satu badan bebas bagi mengkaji tahap persepsi rasa selamat rakyat.

Ketua Polis Negara Tan Sri Mohamad Fuzi Harun dilaporkan berkata
meskipun indeks jenayah negara menurun saban tahun, persepsi rasa selamat
rakyat di negara ini belum berada pada tahap yang memuaskan.


PORTUGAL ISYTIHAR DARURAT

LISBON: Portugal sekali lagi mengisytiharkan perintah darurat kali kedua di negara itu pada Jumaat, berikutan penularan wabak COVID-19 yang meningkat.

Penggubal undang-undang negara itu memberikan sokongan majoriti untuk melaksanakan pengisytiharan darurat.

Presiden Portugal Marcelo Rebelo de Sousa berkata, pengisytiharan itu akan memberi lebih kuasa kepada kerajaan untuk melaksanakan sekatan yang lebih ketat, seperti perintah berkurung dan penutupan premis.

“Minggu-minggu yang akan datang mesti melibatkan usaha kita bersama untuk mengawal jumlah pesakit di hospital, khususnya bagi mereka yang dirawat di Unit Rawatan Rapi (ICU).

“Ini supaya kita dapat mengelakkan keadaan yang lebih buruk pada Disember, situasi yang boleh menyebabkan sekatan yang drastik dan tidak diingini kita semua.

“Bulan November akan menjadi ujian kepada kita untuk mengawal diri dan bertenang serta kemampuan untuk bertahan dalam solidariti dan ketekunan,” kata Robelo de Sousa.

Dalam pada itu, Perdana Menteri Portugal, Antonio Costa akan mengadakan mesyuarat kabinet pada Sabtu bagi membincangkan peraturan baharu yang akan diperkenalkan pada Isnin depan.

Portugal mencatatkan 5,500 kes baharu pada Jumaat, menjadikan jumlah kumulatif kes positif di negara itu melepasi angka 166,000 sejak wabak COVID-19 melanda.

Sebelum ini, perintah darurat kali pertama dilaksanakan di Portugal antara 19 Mac hingga 2 Mei.–AlHijrah Online


EMPAT BERADIK MAUT KEBAKARAN SEMBUNYI DALAM TANDAS CUBA SELAMATKAN DIRI

MUAR: Empat kanak-kanak yang maut dalam kebakaran di Kampung Sabak Awor, di sini malam tadi, dipercayai cuba menyelamatkan diri dengan bersembunyi di dalam bilik air di bahagian dapur rumah mereka.

Ketua Polis Daerah Muar ACP Raiz Mukhliz Azman Aziz berkata dalam kejadian 7.49 malam itu, Puteri Aisyah Tenko To, 8, Mohd Hakim, 6, Mustakim, 4, dan Fatihah Aisyah, 3, ditemukan maut di dalam tandas rumah itu.

Beliau berkata menurut jiran, mereka terdengar jeritan daripada kanak-kanak malang itu.

“Ada (dengar jeritan). (Kesemua mangsa) dipercayai masih sedar ketika kejadian berlaku dan cuba mengeluarkan diri dari rumah. Tindakan awal mereka ialah menyorok di dalam tandas.”

“Ketika kita sampai, pintu belakang telah hangus sepenuhnya, kita tak dapat kenal pasti sama ada pintu berkunci atau tidak,” kata beliau kepada pemberita ketika ditemui di lokasi kejadian, awal pagi tadi.

Bagaimanapun, Raiz Mukhliz berkata mengikut kenyataan awal daripada ibu mangsa yang merupakan warga tempatan, rumah itu tidak berkunci dan ketika kejadian, ibu bapa empat beradik itu tiada di rumah.

Beliau berkata bapa mereka yang merupakan warga Myanmar berusia 30 tahun sedang bekerja di sebuah restoran, manakala ibu mereka seorang wanita Orang Asli berusia 31 tahun berasal dari Selangor, keluar sebentar untuk membeli juadah berbuka puasa di kedai berhampiran.

“Kira-kira 10 minit kemudian, dia (ibu mangsa) dapat panggilan daripada jiran yang beritahu rumahnya terbakar, lalu dia bergegas pulang. Tetapi dia tidak berjaya masuk ke rumah akibat api yang begitu marak dan tidak selamat untuk dia masuk,” kata beliau.

Ketika ditanya mengenai punca kebakaran, Raiz Mukhliz berkata dapatan awal menunjukkan kemungkinan berlaku litar pintas, dipercayai bermula dari dapur rumah berkenaan.

“Ibu kanak-kanak itu memaklumkan rumah mereka tidak mempunyai televisyen atau barangan elektrik lain, tetapi ada menyalakan beberapa lampu. Ketika pihak Jabatan Bomba dan Penyelamat Malaysia (JBPM) sampai, rumah berkenaan telah pun 60 hingga 70 peratus terbakar,” katanya.

Beliau berkata selesai memadamkan kebakaran, JBPM menemukan mayat empat kanak-kanak itu di dalam tandas rumah terbabit dan dibawa ke Unit Forensik Hospital Pakar Sultanah Fatimah, di sini untuk bedah siasat. –AlHijrah Online


AHLI POLITIK PERLU CONTOHI SIFAT RASULULLAH SAW MENYATUPADUKAN UMAT – SULTAN SELANGOR

SHAH ALAM: Sultan Selangor Sultan Sharafuddin Idris Shah menyeru ahli-ahli politik agar mencontohi akhlak mulia dan kebijaksanaan Rasulullah SAW dalam menyatupadukan umat, malah bersatu padu dan menyokong penuh usaha kerajaan dalam mengatasi masalah penularan wabak COVID-19.

Baginda menyeru agar ahli politik bersatu dan berusaha mencari jalan penyelesaian terbaik demi memastikan rakyat terus hidup aman damai, makmur dan harmoni.

“Rakyat sedang berhadapan dengan kemelut ekonomi yang merudum akibat wabak COVID-19.

“Perpaduan, kestabilan dan kesejahteraan amat penting untuk meneruskan agenda pembangunan, membina kekuatan dan mendaulatkan negara,” titah baginda sempena sambutan Maulidur Rasul 1442 Hijrah yang dimuat naik di Facebook Selangor Royal Office hari ini.

Baginda juga bertitah umat Islam perlu terus menghayati dan mengamalkan ajaran Islam seperti mana yang diajar dan dibimbing oleh Rasulullah SAW.

Sultan Sharafuddin turut menyeru rakyat menghayati dan menghidupkan dua peninggalan junjungan besar Nabi Muhammad SAW iaitu Al-Quran dan As-Sunnah dalam kehidupan seharian.

“Rasulullah merupakan seorang insan mulia dan agung, anugerah Allah kepada umat manusia di muka bumi ini.

“Baginda merupakan seorang Khalifah kepada sekalian umat yang mengajar manusia tentang persaudaraan, akhlak mulia serta erti kehidupan sebenarnya,” titah baginda.

–AlHijrah Online


SUSPEK KES PECAH RUMAH MAUT DIGILIS

GOPENG: Seorang lelaki yang juga suspek kes pecah rumah di Alor Setar dan Kuala Kedah maut digilis kenderaan lain di Kilometer 295 Lebuhraya Plus dekat Gopeng awal pagi tadi.

Kemalangan ngeri itu menyebabkan tubuh mangsa hancur berkecai dan Pasukan Bomba Dan Penyelamat Malaysia (JBPM) Perak mengambil masa kira-kira dua jam bagi mengutip cebisan mayat tersebut.

Menurut Ketua Polis Daerah Kampar, Superintenden Hasron Nazri Hashim, mangsa yang berumur 40 tahun merupakan suspek yang masih bebas bagi kes pecah rumah di Alor Setar dan Kuala Kedah baru-baru ini.

“Siasatan awal mendapati kemalangan berlaku kira-kira 3.50 pagi apabila mangsa yang menunggang motosikal jenis Demak Evo terbabas sendiri dan jatuh di atas jalan sebelum digilis Perodua Myvi dan sebuah lagi kenderaan yang tidak dikenal pasti.

“Mangsa maut di tempat kejadian kerana diseret sejauh lebih kurang 200 meter dari tempat kejadian. Motosikal yang ditunggang mangsa pula dijumpai di lorong kecemasan lebih kurang 1,000 meter dari lokasi kejadian,” ujarnya.

Menurut beliau, semakan mendapati motosikal yang ditunggang itu juga dilaporkan dicuri pada 15 Oktober lalu di Alor Janggus, Alor Setar, Kedah.

Tambahnya, mangsa juga dikehendaki dalam kes Seksyen 427 Kanun Keseksaan kerana merosakkan pagar Masjid Kubang Siam.

Ujar beliau, proses bedah siasat akan dijalankan bagi mengetahui punca kematian dan kes diklasifikasikan mengikut Seksyen 41 (1) Akta Pengangkutan Jalan (APJ) 1987. — AlHijrah Online / Hamimah Hamid


HUJAN LEBAT BERTERUSAN TAHAP BURUK DIJANGKA DI TERENGGANU, KELANTAN HINGGA ISNIN

KUALA LUMPUR: Jabatan Meteorologi Malaysia (MetMalaysia) mengeluarkan amaran hujan lebat berterusan tahap buruk dijangka berlaku di Terengganu dan Kelantan hingga Isnin ini (20 Nov).

MetMalaysia dalam kenyataan memaklumkan keadaan itu dijangka melibatkan seluruh Terengganu serta beberapa kawasan di Kelantan iaitu Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai bermula hari ini.

“Amaran hujan berterusan (tahap buruk) dikeluarkan apabila terdapat tanda-tanda menunjukkan hujan lebat berterusan dijangka berlaku dengan jumlah hujan melebihi 60 milimeter dalam tempoh 6 jam,” menurut kenyataan itu.

MetMalaysia memaklumkan hujan berterusan tahap waspada turut dijangka di beberapa kawasan di Kelantan, Kedah, Perak, Pahang dan Sabah dalam tempoh sama.

Kawasan terlibat di Kelantan ialah Gua Musang manakala di Kedah meliputi Langkawi, Kubang Pasu, Kota Setar, Pokok Sena, Padang Terap, Yan, Pendang, Kuala Muda, Sik dan Baling.

Keadaan sama juga dijangka berlaku di Perak (Hulu Perak dan Kuala Kangsar); Pahang (Jerantut, Maran, Kuantan, Pekan dan Rompin); dan Sabah (Ranau, Kota Belud, Telupid, Kinabatangan, Beluran, Sandakan dan Kudat).–AlHijrah Online


ONE UTAMA DAN TROPICANA GOLF & COUNTRY RESORT DIARAH TUTUP

SHAH ALAM: Jawatankuasa Pengurusan Bencana Daerah Petaling memaklumkan kompleks membeli-belah One Utama dan Tropicana Golf & Country Resort diarah tutup selepas sembilan individu melibatkan pekerja dan pengunjung  di kedua-dua lokasi itu disahkan positif COVID-19.

Pengerusi Jawatankuasa Pengurusan Bencana Daerah Petaling Johary Anuar berkata penutupan akan bermula pada 11 Oktober 2020 bagi tujuan membuat saringan untuk semua kontak rapat dan melakukan proses nyahkumah.

“Sehingga kini terdapat empat kes positif melibatkan tiga pekerja dan seorang pengunjung di pusat membeli-belah One Utama.

“Sementara di Tropicana Golf & Country Resort lima kes melibatkan pekerja,” katanya dalam kenyataan hari ini.

Johary berkata pihaknya memohon kerjasama pengunjung atau pekerja di One Utama yang mengunjungi bahagian kosmetik dan wangian, aras G, Parkson Elite antara 30 September 2020 sehingga 7 Oktober 2020 dan Mac City, aras dua antara 25 September 2020 sehingga 30 September 2020 untuk membuat saringan COVID-19.

“Pejabat Kesihatan Daerah akan melakukan saringan kesihatan di One Utama pada 14 dan 15 Oktober bermula jam 9 pagi sehingga 2 petang.

“Keutamaan proses saringan adalah kepada kontak rapat kes sahaja iaitu pengunjung premis pada tarikh dinyatakan itu,” katanya.

Pun begitu, individu bergejala sebelum tarikh saringan tersebut diminta ke fasiliti kesihatan berdekatan dengan segera untuk pemeriksaan dan rawatan. — AlHijrah Online


HUKUMAN NAJIB DIBENARKAN TANGGUH

KUALA LUMPUR: Mahkamah Rayuan membenarkan penangguhan pelaksanaan hukuman penjara 12 tahun dan denda RM210 juta terhadap bekas Perdana Menteri Datuk Seri Najib Tun Razak sementara menunggu rayuan di Mahkamah Persekutuan.

Hakim Abdul Karim Abdul Jalil yang mengetuai panel tiga hakim membenarkan permohonan pihak pembelaan setelah mengekalkan hukuman yang dijatuhi Mahkamah Tinggi Kuala Lumpur sebelum ini.

Bagaimanapun, syarat penangguhan hukuman sama seperti diperintahkan oleh Mahkamah Tinggi iaitu jaminan RM2 juta dengan dua penjamin, dan perlu melapor diri ke balai polis berhampiran dua kali sebulan.

Terdahulu, Mahkamah Rayuan hari ini mengekalkan keputusan Mahkamah Tinggi terhadap bekas Perdana Menteri Datuk Seri Najib Tun Razak berhubung penyelewengan RM42 juta dana SRC International Sdn Bhd.

Ia selepas beliau didapati bersalah atas tujuh pertuduhan membabitkan pecah amanah jenayah (CBT), pengubahan wang haram dan menyalahgunakan kedudukan.–AlHijrah Online


APLIKASI BIOMETRIK ‘SAUDI VISA BIO’ DILANCARKAN DI MALAYSIA, MUDAHKAN URUSAN HAJI DAN UMRAH

KUALA LUMPUR: Aplikasi biometrik ‘Saudi Visa Bio’ yang dilancarkan di Malaysia hari ini bakal memudahkan urusan pendaftaran jemaah haji dan umrah dari Malaysia, selain memendekkan tempoh prosedur kemasukan ke negara itu dalam menunaikan ibadah itu di Tanah Suci.

Menurut Duta Arab Saudi ke Malaysia Dr Mahmoud Hussein Saeed Qattan, langkah Arab Saudi memilih Malaysia untuk melancarkan aplikasi telefon pintar ini menggambarkan keutuhan hubungan persaudaraan yang terjalin antara kedua-dua negara.

Pada masa sama ia mencerminkan keyakinan kerajaan Arab Saudi terhadap agensi Malaysia yang menguruskan haji dan umrah, katanya.

“Kerajaan Arab Saudi dalam mengeluarkan visa Haji dan Umrah telah mengambil inisiatif membangunkan aplikasi cap jari biometrik menggunakan telefon pintar dengan melabur dalam teknologi canggih, selamat dan mudah digunakan,” kata beliau dalam ucapannya di majlis pelancaran aplikasi itu di sini, hari ini.

Aplikasi Saudi Visa Bio yang kini dalam fasa pertama akan menggunakan cap jari atau muka untuk melengkapkan proses pengeluaran visa Umrah atau Haji.

Aplikasi ini juga akan membolehkan pemohon visa Haji dan Umrah di Malaysia mendaftarkan bio-data mereka melalui telefon pintar, dan visa mereka akan dikeluarkan secara elektronik tanpa perlu mengunjungi pusat pengeluaran visa.

Antara kelebihan mendaftar sendiri untuk permohonan visa melalui aplikasi Saudi Visa Bio adalah apabila jemaah haji dan umrah tiba di Arab Saudi, mereka hanya perlu memadankan data mereka tanpa perlu mendaftar semula data biometrik dan ini akan memudahkan proses kemasukan mereka melalui mana-mana pintu masuk.

Aplikasi ini telah dilancarkan di Arab Saudi pada 2021 oleh Menteri Luar Arab Saudi Putera Faisal bin Farhan Al Saud dan selaras dengan titah Raja Arab Saudi Raja Salman dan Putera Mahkota Mohammed bin Salman untuk menawarkan perkhidmatan dan kemudahan terbaik untuk jemaah haji dan umrah.

Arab Saudi merupakan negara pertama di dunia menggunakan teknologi pendaftaran biometrik melalui telefon pintar untuk pengeluaran visa elektronik.–AlHijrah Online


ISU KAMPUNG BARU, HAD UMUR PERKAHWINAN ANTARA TUMPUAN DEWAN RAKYAT HARI INI

KUALA LUMPUR : Isu pembangunan semula Kampung Baru adalah antara perkara yang dibangkitkan pada persidangan Dewan Rakyat yang masuk hari ke-26, hari ini.

Mengikut aturan mesyuarat Dewan Rakyat, soalan itu dikemukakan Ahmad Fahmi Mohamed Fadzil (PH-Lembah Pantai) pada sesi Waktu Pertanyaan-pertanyaan Menteri yang meminta Menteri Wilayah Persekutuan menjelaskan tentang konsep sebenar pembangunan semula kawasan itu

Beliau juga mahukan penjelasan sama ada kepentingan orang Melayu yang merupakan pemilik asal tanah Kampung Baru akan terjamin dengan pembangunan semula itu.

Pada sesi sama, Syed Ibrahim Syed Noh (PH-Ledang) meminta Menteri Pembangunan Wanita, Keluarga dan Masyarakat menjelaskan sebab kementerian itu masih belum melaksanakan had umur perkahwinan kepada 18 tahun bagi membanteras isu perkahwinan bawah umur di negara ini.

Sementara itu, bagi sesi Pertanyaan-pertanyaan Jawab lisan, antara perkara yang akan menjadi perhatian adalah mengenai langkah kerajaan untuk mengembalikan semula kegemilangan industri koko yang kini berhadapan dengan masalah kekurangan pengeluaran biji koko.

Persoalan itu dibangkitkan Che Alias Hamid (PAS-Kemaman) yang meminta penjelasan daripada Menteri Industri Utama.

Selepas tamat sesi jawab lisan, sesi perbahasan akan disambung dan dua lagi kementerian iaitu Kementerian Pengangkutan serta Kementerian Tenaga, Sains, Teknologi, Alam Sekitar dan Perubahan Iklim akan menggulung Rang Undang-undang Perbekalan 2020 di peringkat jawatankuasa.Persidangan Dewan Rakyat akan berlangsung sehingga 5 Disember. — BERNAMA


TOKOH TERMUKA PERANCIS GESA TINDAKAN DIAMBIL TERHADAP ISLAMOPHOBIA

PARIS : Berpuluh-puluh ahli akademik, artis, pengarah filem, aktor dan wartawan semalam menggesa Presiden Perancis, Emmanuel Macron agar mengutuk tindakan seorang penggubal undang-undang pelampau kanan yang telah menyerang seorang wanita Islam secara lisan, lapor agensi berita Turki Anadolu.

Menurut surat terbuka yang disiarkan dalam akhbar harian Le Monde, 90 orang termasuk aktor Omar Sy dan wartawan Alain Gresh menggesa Macron agar mengutuk Julien Odoul yang mengarahkan seorang wanita Islam menanggalkan tudungnya pada satu mesyuarat majlis serantau baru-baru ini.

Sambil menegaskan bahawa perbuatan menghina orang lain dan mengamalkan sikap perkauman disebabkan agama mereka adalah sesuatu yang tidak boleh diterima surat itu menggesa presiden tersebut mengambil tindakan terhadap tingkah laku kontroversi penggubal undang-undang terbabit.

Di samping itu ia berkata, puak pelampau kanan di Perancis telah menjadikan kebencian mereka terhadap umat Islam sebagai suatu alat propaganda dan menekankan bahawa kedua-dua pihak kanan dan kiri di negara itu tidak menghalang tindakan diskriminasi terhadap wanita Islam atas alasan sekularisme.

Menurut surat itu, kenyataan lampau Menteri Pendidikan, Jean-Michel Blanquer berhubung pemakaian tudung membuktikan terdapat diskriminasi oleh tokoh-tokoh negara di peringkat atasan. — Bernama


SIMBAH ASID TERHADAP LELAKI WARGA PAKISTAN, WANITA WARGA EMAS DIPENJARA 12 BULAN

KUALA LUMPUR: Seorang wanita warga emas dijatuhi hukuman penjara 12 bulan oleh Mahkamah Majistret Selayang di sini hari ini kerana menyimbah asid ke atas seorang lelaki warga Pakistan sehingga mengalami kelecuran tahap satu di bahu kanan dan belakang badan, minggu lepas.

Majistret Chai Guan Hock menjatuhkan hukuman itu terhadap Saira Abdullah, 62, selepas dia mengaku bersalah mencederakan Inam Ullah, 37, dengan menggunakan cecair kimia di dalam lif Blok B Pangsapuri Laksamana Jaya, Kampung Laksamana, Batu Caves, Gombak, pada 1.10 pagi, 4 Julai lepas.

“Tertuduh telah mengaku bersalah dan menjimatkan masa dan kos mahkamah. Dengan mengambil kira faktor kepentingan awam dan keseriusan kesalahan, mahkamah menjatuhkan hukuman penjara 12 bulan bermula dari tarikh tangkap pada 9 Julai 2023,” kata majistret itu.

Wanita itu didakwa mengikut Seksyen 324 Kanun Keseksaan yang membawa hukuman penjara maksimum 10 tahun atau denda atau sebat atau mana-mana dua daripada seksaan itu.

Peguam Izleen Ismail dari Yayasan Bantuan Guaman Kebangsaan Selangor yang mewakili Saira merayu hukuman ringan dengan alasan anak guamnya, seorang mualaf kini dalam proses penceraian dengan suaminya selain mengalami kemurungan teruk serta menghidap penyakit darah tinggi.

“Wanita ini sudah 32 tahun berumahtangga dengan suaminya. Bagaimanapun, tiga tahun lepas, dia mendapat tahu bahawa suaminya mempunyai hubungan sulit dengan perempuan lain,” kata peguam itu dan menambah anak guamnya tidak mempunyai rekod kesalahan lampau.

Menurut Izleen, dalam kes ini, tertuduh mendakwa dia telah diprovokasi oleh mangsa (Inam) yang mahu berkawan dengannya walaupun lelaki itu sudah berkahwin.

“Tertuduh tidak boleh berfikir dengan betul dan mengambil tindakan sendiri (menyimbah cecair kimia) dan dia amat menyesali perbuatannya,” katanya.

Timbalan Pendakwa Raya Wan Nur Iman Wan Ahmad Afzal memohon hukuman berat berbentuk pengajaran dikenakan terhadap tertuduh, mengambil kira kecederaan dialami mangsa kerana faktor kepentingan awam perlu mengatasi kepentingan peribadi tertuduh.

Mengikut fakta kes, hasil pemeriksaan doktor mendapati mangsa mengalami kesan lecuran tahap satu di bahu kanan dan belakang badan.

Dalam prosiding sama, Saira mengaku tidak bersalah atas pertuduhan dengan sengaja mencederakan Jemilah Sabda, 60, isteri kepada Inam pada tempat, waktu dan tarikh sama, juga mengikut seksyen yang sama.

Mahkamah membenarkan tertuduh diikat jamin RM4,000 dengan seorang penjamin dan menetapkan 12 Sept ini untuk sebutan semula kes.–AlHijrah Online


Kerajaan diminta pertimbang stesen ECRL Tok Bali

KUALA LUMPUR – Kerajaan Persekutuan diminta mempertimbangkan rayuan kerajaan Kelantan yang memerlukan stesen Laluan Rel Pantai Timur (ECRL) di  Tok Bali, Pasir Puteh.

Pengerusi Parti Pribumi Bersatu Malaysia (Bersatu) Kelantan, Datuk Kamaruddin Md Nor berkata ia penting untuk perkhidmatan penumpang dan kargo kerana ramai penduduk di Kelantan adalah usahawan  dan memerlukan pengangkutan yang cepat untuk menghantar produk mereka  ke negeri-negeri pantai Barat.

“Kerajaan boleh menjadualkan laluan antara gerabak kargo dan penumpang secara berasingan tetapi menggunakan rel yang sama bagi menjimatkan kos dan masa perjalanan.

“Kalau guna keretapi yang sama untuk penumpang dan kargo mungkin akan menambah masa perjalanan,” katanya menurut laporan dipetik Bernama, di Pasir Puteh.

Semalam,  Menteri Besar Kelantan Datuk Ahmad Yakob dilaporkan merayu agar kerajaan Persekutuan membina ECRL di Tok Bali dengan fungsi stesen  muatan kargo dan penumpang.

Kamaruddin berkata kerajaan Persekutuan juga perlu mempertimbangkan tambang yang kompetitif agar ECRL mampu bersaing dengan pengangkutan darat dan udara.


PENGIKTIRAFAN ACCA BUKTI UniSHAMS IPT BERKUALITI

KUALA KETIL: Pengiktirafan oleh The Association of Chartered Certified Accountants (ACCA) yang diterima Universiti Islam Antarabangsa Sultan Abdul Halim Mu’adzam Shah (UniSHAMS) menjadi bukti universiti itu berkualiti setaraf institusi pendidikan tinggi (IPT) lain.

UniSHAMS menerima pengiktirafan ACCA melalui satu program Ijazah Sarjana Muda Perakaunan dengan Kepujian yang ditawarkan di bawah Kulliyyah Muamalat dan Sains Pengurusan.

Naib Canselor UniSHAMS, Prof. Dr. Asmadi Mohamed Naim berkata pengiktirafan ini diharap dapat membuka mata banyak pihak untuk menjadikan UniSHAMS sebagai destinasi pilihan pengajian peringkat tinggi.

“Terima kasih dari pihak universiti kepada semua yang terlibat secara langsung atau pun tidak. Akreditasi ACCA untuk program ini menjadi bukti kualiti sebuah institusi pengajian tinggi yang telah berkembang maju selaras dengan usianya yang telah mencecah 25 tahun.

“Kita tahu ACCA ini ada banyak kelebihan, selain sijil profesional yang diiktiraf peringkat dunia, kita juga boleh mempercepatkan masa kerana beberapa subjek yang dipelajari peringkat sarjana muda mendapat pelepasan, malah ia juga memiliki kelebihan dalam pasaran kerja. Kami sememangnya mengalu-alukan bakal pelajar yang berminat untuk menyertai kami di Kulliyyah Muamalat dan Sains Pengurusan,” katanya.

Tambah beliau sebagai IPT milik penuh kerajaan Negeri Kedah Darul Aman yang menyambut jubli perak kewujudannya pada tahun ini, UniSHAMS sudah cukup matang dan sentiasa bersedia memberikan perkhidmatan pendidikan peringkat tinggi kepada semua yang berminat.

Universiti itu kini menawarkan 42 program menarik pelbagai bidang dan peringkat pengajian di dalam bidang seperti Pengajian Islam, Syariah & Undang-Undang, Usuluddin, Bahasa Arab, Muamalat, Pengurusan, Kewangan & Perbankan Islam, dan Pentadbiran Perniagaan.

Selain itu turut ditawarkan program Teknologi Maklumat, Perhotelan, Pelancongan, Kulinari, Seni Kreatif, Kreatif Multimedia, Kaunseling dan Perubatan, bermula dari peringkat Asasi, Diploma, Ijazah Sarjana Muda, Diploma Pascasiswazah, Ijazah Sarjana (Master) dan Ijazah Doktor Falsafah (PhD).

Pengambilan terakhir UniSHAMS untuk tahun ini ialah pada 5 Disember 2021 dengan beberapa insentif telah diberikan oleh pihak universiti dalam usaha membantu meringankan beban para pemohon.

Antara yang dilaksanakan ialah rebat yuran pendaftaran RM 100, minima yuran pendahuluan pendaftaran serendah RM 100, dan Biasiswa UniSHAMS kepada pelajar peringkat asasi.


PENYAMPAI BERITA RAYMOND GOH MENINGGAL DUNIA

KUALA LUMPUR: Penyampai berita sebuah stesen televisyen tempatan, Raymond Goh atau nama Islamnya, Muhammad Zaman Goh Abdullah, disahkan meninggal dunia, pagi tadi.

Allahyarham, 62, meninggal dunia kira-kira jam 10.40 pagi tadi di sebuah hospital di Petaling Jaya.

Memetik laporan Buletin TV3, isteri Allahyarham, Faridah Teh memaklumkan solat jenazah akan diadakan di Masjid At-Taqwa, Taman Tun Dr Ismail, Kuala Lumpur selepas solat Asar.

Jenazah Allahyarham kemudian akan dikebumikan Tanah Perkuburan Islam Bukit Kiara.

Sebelum ini media melaporkan Mohd Zaman berada dalam keadaan kritikal selepas diserang angin ahmar sebelum dimasukkan ke hospital pada 30 Ogos lalu.

Allahyarham telah memeluk agama Islam dan menggunakan nama Muhammad Zaman Goh Abdullah pada 31 Mac 2003.—AlHijrah Online


SENARAI PENUH ANGGOTA PENTADBIRAN KERAJAAN PERPADUAN

KUALA LUMPUR: Berikut adalah senarai penuh anggota pentadbiran Kerajaan Perpaduan:

Perdana Menteri

Datuk Seri Anwar Ibrahim

Timbalan Perdana Menteri

Datuk Seri Dr Ahmad Zahid Hamidi

Datuk Seri Fadillah Yusof

Jabatan Perdana Menteri

Undang-undang dan Reformasi Institusi

Menteri: Datuk Seri Azalina Othman Said

Timbalan Menteri: Ramkarpal Singh

Hal Ehwal Agama

Menteri: Datuk Dr Mohd Na’im Mokhtar

Hal Ehwal Sabah, Sarawak dan Tugas-tugas Khas

Menteri: Datuk Armizan Mohd Ali

Timbalan Menteri: Datuk Wilson Ugak Kumbong

Kementerian Kewangan

Menteri: Datuk Seri Anwar Ibrahim

Timbalan Menteri: Datuk Seri Ahmad Maslan & Steven Sim Chee Keong

Kementerian Kemajuan Desa dan Wilayah

Menteri: Datuk Seri Dr Ahmad Zahid Hamidi

Timbalan Menteri: Datuk Rubiah Wang

Kementerian Perladangan dan Komoditi

Menteri: Datuk Seri Fadillah Yusof

Timbalan Menteri: Datuk Siti Aminah Aching

Kementerian Pengangkutan

Menteri: Anthony Loke Siew Fook

Timbalan Menteri: Datuk Hasbi Habibollah

Kementerian Pertanian dan Keterjaminan Makanan

Menteri: Mohamad Sabu

Timbalan Menteri: Chan Foong Hin

Kementerian Ekonomi

Menteri: Mohd Rafizi Ramli

Timbalan Menteri: Datuk Hanifah Hajar Taib

Kementerian Pembangunan Kerajaan Tempatan

Menteri: Nga Kor Ming

Timbalan Menteri: Akmal Nasrullah Mohd Nasir

Kementerian Pertahanan

Menteri: Datuk Seri Mohamad Hasan

Timbalan Menteri: Adly Zahari

Kementerian Kesihatan

Menteri: Dr Zaliha Mustafa

Timbalan Menteri: Lukanisman Awang Sauni

Kementerian Kerja Raya

Menteri: Datuk Seri Alexander Nanta Linggi

Timbalan Menteri: Datuk Seri Abdul Rahman Mohamad

Kementerian Dalam Negeri

Menteri: Datuk Seri Saifuddin Nasution Ismail

Timbalan Menteri: Datuk Seri Dr Shamsul Anuar Nasarah

Kementerian Perdagangan Antarabangsa dan Industri

Menteri: Tengku Datuk Seri Zafrul Tengku Abdul Aziz

Timbalan Menteri: Liew Chin Tong

Kementerian Pendidikan Tinggi

Menteri: Datuk Seri Mohamed Khaled Nordin

Timbalan Menteri: Mohammad Yusof Apdal

Kementerian Sains, Teknologi dan Inovasi

Menteri: Chang Lih Kang

Timbalan Menteri: Datuk Arthur Joseph Kurup

Kementerian Pembangunan Wanita, Keluarga dan Masyarakat

Menteri: Datuk Seri Nancy Shukri

Timbalan Menteri: Aiman Athirah Sabu

Kementerian Perdagangan Dalam Negeri dan Kos Sara Hidup

Menteri: Datuk Seri Salahuddin Ayub

Timbalan Menteri: Fuziah Salleh

Kementerian Sumber Asli, Alam Sekitar dan Perubahan Iklim

Menteri: Nik Nazmi Nik Ahmad

Timbalan Menteri: Datuk Seri Huang Tiong Sii

Kementerian Pembangunan Usahawan dan Koperasi

Menteri: Datuk Ewon Benedick

Timbalan Menteri: K. Saraswathy

Kementerian Luar Negeri

Menteri: Datuk Seri Dr Zambry Abd Kadir

Timbalan Menteri: Datuk Mohamad Alamin

Kementerian Pelancongan, Seni dan Budaya

Menteri: Datuk Seri Tiong King Sing

Timbalan Menteri: Khairul Firdaus Akbar Khan

Kementerian Komunikasi dan Digital

Menteri: Ahmad Fahmi Mohamed Fadzil

Timbalan Menteri: Teo Nie Ching

Kementerian Pendidikan

Menteri: Fadhlina Sidek

Timbalan Menteri: Lim Hui Ying

Kementerian Perpaduan Negara

Menteri: Datuk Aaron Ago Anak Dagang

Kementerian Belia dan Sukan

Menteri: Hannah Yeoh Tseow Suan

Timbalan Menteri: Adam Adli Abd Halim

Kementerian Sumber Manusia

Menteri: V.N. Sivakumar

Timbalan Menteri: Mustapha @ Mohd Yunus Sakmud

-AlHijrah Online


UMAT ISLAM TUNAI SOLAT TARAWIH DI TIMES SQUARE, NEW YORK

NEW YORK: Sambutan Ramadan di New York mencatat detik bersejarah selepas lebih 1,000 umat Islam berbuka puasa dan menunaikan solat sunat tarawih secara berjemaah, di Times Square, pada Sabtu lalu.

Penganjur yang dikenali sebagai SQ berkata, selain berbuka puasa dan menunaikan solat tarawih, mereka yang hadir juga membaca ayat-ayat al-Quran.

Umat Islam yang hadir juga berkongsi mengenai kepentingan Ramadan selain turut menerangkan kepada orang awam mengenai keindahan Islam.

Penganjur acara ‘Taraweeh in Times Square’ turut mengagihkan 1,500 hidangan kepada mereka yang hadir.

“Ini adalah peristiwa bersejarah dan tidak pernah berlaku dalam sejarah New York,” kata SQ. — AlHijrah Online


PEGAWAI YANG JUGA ADIK RAS ADIBA POSITIF COVID-19

KUALA LUMPUR: Pegawai yang juga adik kepada Ahli Dewan Negara Senator Ras Adiba Radzi telah disahkan positif COVID-19 setelah melakukan ujian saringan baru-baru ini.

Perkara itu dimaklumkan sendiri Ras Adiba dalam satu kenyataan hari ini.

“Saya ingin memaklumkan bahawa salah seorang Pegawai Khas saya yang juga merupakan adik saya iaitu Cik Ras Afiona Radzi telah disahkan positif COVID-19.

“Kini beliau sedang mendapatkan rawatan di Hospital Sungai Buloh,” katanya dalam kenyataan hari ini.

Menurut Ras Adiba beliau serta 10 ahli keluarganya sedang menunggu keputusan saringan COVID-19.

“Saya ingin memohon maaf sekiranya telah menyusahkan mana-mana pihak susulan kejadian yang telah menimpa saya dan ahli keluarga,” katanya.

Dalam pada itu Mesyuarat Dewan Rakyat yang berlangsung hari ini hanya berlangsung sehingga jam 1 tengah hari.

Menteri di Jabatan Perdana Menteri (Parlimen dan Undang-Undang) Datuk Takiyuddin Hassan, berkata keputusan itu dibuat atas faktor keselamatan selepas terdapat kakitangan Dewan Negara disahkan positif COVID-19. — AlHijrah Online


LELAKI WARGA EMAS RENTUNG DALAM KEBAKARAN

KUALA LUMPUR: Seorang lelaki warga emas ditemui rentung dalam kebakaran di sebuah teres di Kepong Baru, malam tadi.

Mangsa berusia 74 tahun itu berada dalam keadaan lumpuh, dijumpai maut di ruang tamu di kediaman rumahnya.

Ketua Balai Bomba dan Penyelamat JPBM Sentul, Mohd Hafizan Hassan berkata pihaknya menerima maklumat tentang kejadian tersebut kira-kira jam 8.30 malam.

Mangsa tinggal seorang diri semasa kejadian berlaku di rumah tersebut.

Mayatnya diserahkan kepada pihak polis untuk tindakan selanjutnya.

Menurutnya, unit pengesan K9 hadir ke lokasi untuk mengenal pasti punca kebakaran.—AlHijrah Online


PAKEJ 5G RAHMAH BERMULA 31 OGOS

PUTRAJAYA: Pakej 5G RAHMAH, dengan spesifikasi asas pelan data (device bundle) melibatkan telefon pintar berharga tidak melebihi RM240 berserta pelan pascabayar serendah RM60 sebulan dengan data minimum 60GB, akan mula ditawarkan bermula 31 Ogos ini untuk semua rakyat Malaysia hingga Disember.

Ketika melancarkan pakej 5G RAHMAH itu di sini hari ini, Menteri Komunikasi dan Digital Fahmi Fadzil turut mengumumkan insentif pascabayar RAHMAH Penjawat Awam melibatkan rebat RM10 sebulan untuk tempoh 12 bulan bagi pakej pascabayar bernilai RM60 dan ke atas, yang akan bermula 16 Sept ini.

Beliau berkata pakej 5G RAHMAH dilancarkan hari ini yang melibatkan pilihan telefon pintar sama ada jenama Samsung A14 5G atau Honor 90 Lite 5G itu, hanyalah merupakan spesifikasi asas bagi pemberian pakej 5G RAHMAH dan pihak telco amat digalakkan menyediakan tawaran yang lebih baik.

“Sebagai contoh telco boleh menyediakan harga telefon pintar yang lebih rendah daripada RM240 atau bayaran bulanan pelan pascabayar yang lebih rendah daripada RM60 atau kuota data yang lebih banyak daripada 60GB sebulan,” katanya.

Menurutnya, difahamkan ada dalam kalangan syarikat telekomunikasi yang akan menawarkan pakej 5G RAHMAH pada harga serendah RM35 untuk data 100GB berserta peranti 5G, malah ada yang menawarkan peranti secara percuma.

Beliau berkata melalui kerjasama strategik Kementerian Komunikasi dan Digital (KKD) dengan syarikat pengeluar telefon bimbit Samsung dan Honor, tempoh waranti tambahan 12 bulan akan diberikan yang menjadikan tempoh waranti keseluruhan bagi Pakej 5G RAHMAH adalah selama 24 bulan iaitu sama dengan tempoh kontrak.

“Pakej 5G RAHMAH ini adalah terbuka kepada semua rakyat Malaysia tanpa had pembelian,” katanya.

Selaras dengan kerangka Ekonomi MADANI, Fahmi turut mengumumkan Pakej 5G RAHMAH akan ditawarkan kepada 100,000 pelanggan terawal daripada golongan B40 dan mereka layak mendapat subsidi RM120 untuk telefon pintar.

“Sebagai contoh, bagi telefon pintar berharga RM240, pelanggan yang layak hanya perlu membayar RM120 bagi telefon pintar itu. Sekiranya telco menyediakan telefon pintar pada harga yang lebih rendah daripada harga RM240, misalnya RM200, harga yang perlu dibayar oleh pelanggan setelah ditolak subsidi adalah sebanyak RM80 sahaja,” katanya.

“Bagi 100,000 pelanggan terawal golongan B40 yang mendapat subsidi RM120 ke atas harga telefon pintar, hanya satu pakej 5G RAHMAH sahaja yang layak diperoleh menggunakan subsidi ini. Harga telefon pintar bagi pembelian kedua dan seterusnya di bawah pakej ini adalah pada harga RM240,” katanya.

Bagi insentif pascabayar RAHMAH Penjawat Awam pula, Fahmi berkata tawaran rebat itu adalah buat penjawat awam yang berkhidmat dengan kerajaan Persekutuan, negeri dan pihak berkuasa tempatan serta tertakluk kepada terma dan syarat daripada syarikat penyedia perkhidmatan telekomunikasi yang terlibat.

Insentif itu terbahagi kepada dua kategori iaitu penjawat awam yang baru mendaftar untuk melanggan pakej pascabayar bernilai RM60 dan ke atas dengan mana-mana telco terlibat; dan penjawat awam yang sedang melanggan mana-mana pakej pascabayar yang bernilai RM60 dan ke atas dengan mana-mana telco terlibat, dan pakej pascabayar itu tidak terikat dengan kontrak.

Fahmi berkata insentif berkenaan tidak terpakai bagi penjawat awam yang melanggan mana-mana pakej pascabayar secara berkumpulan melalui kementerian, jabatan, agensi, kelab dan persatuan kerana pakej pascabayar secara berkumpulan telah mempunyai rebat.

Beliau berkata pakej serta insentif yang diumumkan itu merupakan manifestasi keprihatinan dan konsep kasih sayang Kerajaan Perpaduan terhadap rakyat dengan kerjasama lima syarikat penyedia perkhidmatan telekomunikasi iaitu CelcomDigi, Maxis, U Mobile, TM (Unifi Mobile) dan YTL Communications (Yes) serta syarikat pengeluar telefon iaitu Samsung Malaysia Electronics dan Honor Malaysia. — AlHijrah Online


BAKAL JEMAAH UMRAH BOLEH MOHON DOS PENGGALAK

KUALA LUMPUR: Individu yang mahu menunaikan umrah tetapi tidak menerima jenis vaksin ditetapkan kerajaan Arab Saudi, boleh memohon kepada Kementerian Kesihatan Malaysia (KKM) bagi mendapatkan suntikan penggalak.

Menteri Kesihatan, Khairy Jamaluddin Abu Bakar, berkata permohonan boleh dikemukakan menerusi aplikasi MySejahtera bermula bulan hadapan.

Dalam pada itu Khairy Jamaluddin dilaporkan berkata, KKM akan mengadakan perbincangan dengan beberapa negara termasuk Arab Saudi dan United Kingdom supaya tidak mengamalkan diskriminasi vaksin.

Jelasnya banyak negara Islam menggunakan vaksin Sinovac seperti Indonesia, Pakistan dan Turki.

Sebelum ini, kerajaan Arab Saudi dilapor membenarkan individu menerima suntikan vaksin Sinovac menunaikan umrah, dengan syarat mendapatkan dos penggalak. – AlHijrah Online


Pelajar 19 tahun, Farhatul Fairuzah johan tilawah antarabangsa

Qari dan qariah Malaysia johan Majlis Tilawah dan Hafazan Al-Quran Antarabangsa ke-61.

Siaran Berita Alhijrah 21 April 2019


PERMOHONAN PENGAMBILAN KHAS GURU DIBUKA MULAI HARI INI – LIM

IPOH: Permohonan bagi pengambilan Pegawai Perkhidmatan Pendidikan (PPP) Gred DG41 bagi 2023, menerusi Suruhanjaya Perkhidmatan Pelajaran (SPP) dibuka mulai hari ini untuk menampung kekurangan sumber pengajar di seluruh negara ketika ini.

Timbalan Menteri Pendidikan Lim Hui Ying berkata siswazah berminat boleh membuat permohonan mengisi kekosongan itu terutamanya dalam empat mata pelajaran kritikal iaitu Reka Bentuk dan Teknologi (RBT), Bahasa Melayu, Bahasa Inggeris dan Pendidikan Islam.

“Para graduan sama ada daripada bidang pendidikan atau bukan pendidikan juga boleh membuat permohonan sekiranya berminat menjadi guru atau guru sementara.”

“Mereka boleh membuat permohonan melalui laman web dan kita harap pengambilan ini boleh mengatasi kekurangan guru di seluruh negara terutama dalam mata pelajaran tersebut,” katanya pada sidang media selepas merasmikan Pameran Pendidikan Institusi Pengajian Tinggi Awam Tahun 2023 di Sekolah Menengah Jenis Kebangsaan Yuk Choy di sini hari ini.

Beliau berkata tiada tarikh tutup ditetapkan buat masa ini dan mereka yang pernah memohon sebelum ini tetapi tidak berjaya boleh mengemukakan semula permohonan mengikut opsyen mata pelajaran diperlukan Kementerian Pendidikan (KPM).

KPM dilaporkan kekurangan guru kira-kira 4.49 peratus atau 19,431 orang berikutan persaraan wajib, persaraan pilihan, kenaikan pangkat, cuti belajar, cuti tanpa gaji, meletak jawatan dan meninggal dunia.

Dalam pada itu, Lim berkata kira-kira 1,000 pelajar menghadiri Pameran Pendidikan Institusi Pengajian Tinggi Awam Tahun 2023 di sekolah berkenaan bermula 9 pagi tadi yang dianjurkan dengan kerjasama KPM dan Majlis Pengetua Sekolah Menengah Conforming Malaysia dan Gabungan Lembaga Pengelola Sekolah Malaysia.

Katanya tujuan utama pameran itu ialah menyediakan platform bagi pelajar sekolah menengah, khasnya lepasan Sijil Pelajaran Malaysia (SPM) dan Sijil Tinggi Persekolahan Malaysia (STPM) mengetahui tawaran atau peluang disediakan kerajaan untuk melanjutkan pelajaran dalam bidang bersesuaian.—AlHijrah Online


PERLIS LAKSANA SOLAT JENAZAH GHAIB KE ATAS SHEIKH YUSUF AL-QARADHAWI

ARAU: Raja Perlis Tuanku Syed Sirajuddin Putra Jamalullail melimpahkan kurnia dan perkenan agar dilaksanakan solat jenazah ghaib ke atas Ulama tersohor Sheikh Yusuf al-Qaradhawi di seluruh masjid di negeri ini selepas solat zohor, esok.

Raja Muda Perlis Tuanku Syed Faizuddin Putra Jamalullail bertitah memandangkan solat jenazah ke atas Rahimullah dimaklumkan akan dilaksanakan pada waktu asar di Qatar pada hari ini, maka pelaksanaan solat jenazah ghaib di seluruh negeri Perlis diselaraskan sejurus selepas solat zohor esok.

“Sehubungan itu, adalah digalakkan kepada seluruh umat Islam dalam negeri Perlis untuk menyertai solat berkenaan sepertimana yang telah diperkenankan berdasarkan sunnah Baginda Rasullullah S.A.W,” titah baginda menerusi kenyataan majlis Agama Islam dan Adat Istiadat Melayu Perlis (MAIPs).

Baginda yang juga Yang Dipertua MAIPs bertitah, Tuanku Syed Sirajuddin dijadualkan berangkat menunaikan solat zuhur dan solat jenazah ghaib di Masjid Tuanku Syed Putra Jamalullail, Kangar.

Sheikh Yusuf al-Qaradhawi, 97, meninggal dunia di Qatar pada Isnin, lapor Agensi Anadolu memetik akaun Twitter rasminya semalam.–AlHijrah Online


BAYI BARU LAHIR MAUT DITIKAM IBU

KEMAMAN: Seorang bayi lelaki yang baru dilahirkan ditemui maut dipercayai ditikam ibu kandungnya yang berusia 15 tahun, di sebuah rumah di kawasan Chukai, di sini, semalam.

Mayat bayi yang cukup sifat itu ditemui pada jam 10 pagi semalam dengan kesan tikaman pada bahagian dada kiri.

Ketua Polis Daerah Kemaman Superintendan Hanyan Ramlan berkata, siasatan pihaknya mendapati remaja perempuan itu dipercayai bersendirian di rumahnya semasa melahirkan anaknya itu.

“Dia kemudiannya meminta pertolongan seorang rakannya untuk memaklumkan kelahiran tersebut kepada kakitangan sebuah klinik kesihatan berhampiran.

“Sebaik tiba di rumah terbabit, pegawai kesihatan mendapati bayi terbabit sudah tidak bernyawa dengan kesan luka pada bahagian dada dipercayai ditikam dengan objek tajam,” katanya.

Hanyan berkata sepasukan polis bergegas ke lokasi kejadian bagi menahan suspek untuk siasatan lanjut selepas menerima maklumat.

Mayat bayi telah dibawa ke Jabatan Forensik Hospital Kemaman bagi tindakan lanjut sementara polis sudah mengenal pasti lelaki yang menyebabkan remaja itu mengandung hingga melahirkan anak.

Kes tersebut disiasat mengikut Seksyen 302 dan 376 Kanun Keseksaan dan difahamkan remaja itu adalah mangsa rogol.–AlHijrah Online


JAKIM SASAR 400 SISWAZAH HAFIZ MENERUSI PROGRAM USIM-DARUL QURAN

PUTRAJAYA: Jabatan Kemajuan Islam Malaysia (JAKIM) menyasarkan untuk melahirkan 400 siswazah hafiz menerusi Program Ijazah Sarjana Muda Pengajian Quran dan Sunnah dengan Kepujian, Universiti Sains Islam Malaysia (USIM) di Darul Quran Jakim dalam tempoh tiga tahun.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata ia selaras dengan peranan JAKIM untuk melahirkan generasi hafiz yang seimbang ilmu duniawi dan ukhrawi, bertepatan dengan agenda Membangun Malaysia MADANI.

Beliau berkata demikian dalam sidang media selepas menyaksikan pemeteraian memorandum perjanjian (MoA) antara Jakim dan USIM bagi pelaksanaan program berkenaan, di sini hari ini.

Mohd Na’im berkata JAKIM dan USIM pernah bekerjasama dalam program sama pada 2009 dan berjaya melahirkan 384 lepasan hafiz.

Beliau berkata MoA hari ini adalah untuk sesi akademik 2022/2023 hingga 2026/2027 dan merupakan penyambungan perjanjian antara kedua-dua institusi itu, memandangkan tempoh perjanjian sebelum ini telah tamat.

Katanya program berkenaan adalah platform untuk melahirkan pengamal Islam profesional yang menguasai bidang al-Quran dan Sunnah menerusi gabungan elemen tradisional serta kontemporari, selaras dengan keperluan pembangunan negara.

Beliau berkata nilai kebolehpasaran lepasan hafiz universiti awam bagi program terdahulu adalah pada tahap 86.8 peratus.

Justeru, katanya, program tersebut berimpak dalam menyediakan peluang pengajian kepada lepasan dalam bidang al-Quran tanpa perlu ke Timur Tengah, malah mereka telah mengisi pelbagai jawatan di agensi kerajaan dan swasta selain menerima pelbagai anugerah.

Darul Quran JAKIM, yang terletak di Kuala Kubu Bharu, Selangor, ditubuhkan pada 1966 dan berperanan sebagai sebuah institusi pendidikan tahfiz; pusat rujukan pengajian tahfiz al-Quran dan Qiraat; melaksanakan latihan dan kompetensi pensyarah bidang tahfiz serta menjalankan kajian dan penyelidikan bidang pengajian tahfiz di negara ini.

Sementara itu, Mohd Na’im berkata pihaknya menyokong langkah kerajaan untuk meningkatkan kesedaran masyarakat dunia dan keperluan menangani Islamofobia.

“Kami di pihak agensi agama sentiasa menyokong dan sudah tentu akan mempergiatkan usaha memerangi bagi Islamofobia,” katanya.

Perdana Menteri Datuk Seri Anwar Ibrahim menerusi catatan di Facebook miliknya dilaporkan berkata dalam memperingati Hari Antarabangsa untuk Memerangi Islamofobia hari ini, Malaysia bersedia untuk bekerjasama dengan masyarakat antarabangsa secara konstruktif dan kolektif.–AlHijrah Online


Tindakan cabar kedaulatan Perlembagaan

SHAH ALAM – Ikatan Guru-Guru Muslim Malaysia (iGuru) berpendapat
tindakan Peguam Negara, Tommy Thomas membenarkan lepasan Sijil
Peperiksaan Bersepadu (UEC) untuk mengambil Peperiksaan Sijil Amalan
Guaman (CLP) mencabar status quo kedaulatan Perlembagaan dan boleh
mewujudkan dualisme sistem pendidikan.

Presidennya, Mohd Azizee Hasan berkata, pengiktirafan tersebut perlu
melalui mesyuarat Kabinet dan bukan dilakukan terburu-buru tanpa
pengetahuan Kementerian Pendidikan.

“Kami melihat pengiktirafan
ini membawa kepada pelebaran jurang perpaduan antara semua kaum manakala
 usaha memupuk perpaduan melalui wadah pendidikan sukar direalisasikan.

“Bahkan
 ia menganaktirikan murid yang telah melalui sistem pendidikan arus
perdana terutama di Sekolah Menengah Jenis Kebangsaan Cina dan Tamil,”
katanya dalam satu kenyataan.

Sebelum ini, Thomas yang juga
Pengerusi Lembaga Kelayakan Profession Undang-Undang (LPQB) dalam satu
kenyataan berkata, CLP akan menerima pakai kelayakan UEC pada tahap
Senior Middle 3 untuk tujuan tersebut mulai Januari 2021.

Menurutnya,
 pemegang sijil kelayakan UEC ini juga perlu memperoleh
sekurang-kurangnya lima kepujian di peringkat Sijil Pelajaran Malaysia
(SPM), O-Levels atau setaraf yang diperoleh dalam satu peperiksaan yang
sama.

Mengulas lanjut, Mohd Azizee berkata, pihaknya melihat sekolah kebangsaan perlu diperkasa sebagai sekolah pilihan semua kaum dan pengiktirafan tersebut hanya akan melemahkan usaha memperkasa  sekolah berkenaan.

“Kami berharap kebenaran menyambung CLP ini  perlu mengambil kira pandangan semua pihak dan tidak menyentuh sensitiviti kaum yang boleh gugat keharmonium negara.

“Saya juga  mendesak supaya pihak yang berkaitan menangani isu graduan undang-undang USIM yang belum diiktiraf dan mendapat kelulusan penuh lagi,” katanya.

Semalam, Pemuda UMNO mendesak Thomas berlaku adil dengan memberikan pengikrafan penuh Kelayakan Profession Undang-Undang kepada program Ijazah Sarjana Muda Undang-Undang dari Universiti Sains Islam Malaysia (USIM).

Exco  Biro Akademik dan Mahasiswanya, Farhan Khairuddin berkata, ia bertujuan  memastikan graduan dari intitut pengajian tinggi awam (IPTA) itu tidak  perlu menduduki Peperiksaan CLP untuk menjadi pengamal undang-undang. – SINAR HARIAN


LEBANON MULA SIASAT ISU RASUAH

BEIRUT : Pendakwa Raya kewangan Lebanon, Ali Ibrahim mendakwa Ketua Pengarah Kastam Badri al-Daher atas jenayah membazir dana awam pada Khamis, demikian menurut National News Agency (NNA).

Memetik sumber daripada Agensi Berita Xinhua, Ali turut menamatkan perbicaraan bekas Perdana Menteri Fouad Siniora, yang datang lebih awal ke Istana Keadilan di Beirut pada hari sama.

Perbicaraan berlangsung selama tiga jam dan menfokuskan kepada pengeluaran AS$11 bilion antara 2006 dan 2008 sepanjang perkhidmatannya, kata NNA.

Sementara itu, Pendakwa Raya Ghassan Oweidat merujuk aduan, yang difailkan oleh empat peguam terhadap semua menteri dalam kerajaan berturut-turut sejak tahun 1990 hingga kini, kepada Pendakwa Raya Ghassan El Khoury untuk memulakan siasatan.

Penyiasatan itu berlaku selepas 20 hari protes di Lebanon yang menentang ahli politik yang memerintah bagi isu rasuah dan membazir dana awam. — Terjemahan AlHijrah Online


RAHMATAN LIL ALAMIN SEBAGAI DASAR PENTADBIRAN PENCAPAIAN PALING CEMERLANG: MUJAHID

PUTRAJAYA: Menteri di Jabatan Perdana Menteri Datuk Seri Dr Mujahid Yusof menggariskan kejayaan mengangkat gagasan Rahmatan Lil Alamin menjadi dasar pentadbiran negara sebagai pencapaian paling cemerlang tahun ini.

Beliau berkata dasar pentadbiran Islam yang baharu itu menerusi pendekatan Rahmah yang sebelumnya dikritik pihak tertentu telah melalui proses demokrasi pentadbiran yang tulen sebelum diluluskan dalam Mesyuarat Jemaah Menteri pada 25 Okt yang lalu.

Lebih signifikan, katanya dasar mengutamakan pendekatan Rahmatan Lil ‘Alamin yang bersifat universal, inklusif, telus dan menyantuni untuk melahirkan masyarakat dan kehidupan lebih harmoni dalam kalangan rakyat pelbagai agama, bangsa di negara ini itu turut mendapat perkenan raja-raja Melayu.

“Dari segi polisi, ia kejayaan yang amat besar apabila Mesyuarat Majlis Raja-Raja ke-25 pada 4 Julai lepas bersetuju menimbang dan memperkenan cadangan pelaksanaan Gagasan Negara Rahmah dalam pentadbiran negara berpaksikan nilai Rahmatan Lil Alamin sebagaimana diputuskan pada mesyuarat Majlis Kebangsaan Bagi Hal Ehwal Ugama Islam sebelum itu.

“Walaupun berdepan cabaran, kita berjaya realisasikan misi itu mengikut proses demokrasi pentadbiran iaitu mendapat perkenan Majlis Raja-Raja dan kelulusan Kabinet, sesuatu yang tidak dilakukan kerajaan sebelum ini ketika menganjurkan konsep Islam dalam pentadbiran,” katanya ketika membentangkan Kad Laporan Jabatan Perdana Menteri (Agama) di sini, hari ini.

Dasar Rahmatan Lil Alamin akan dilaksanakan bermula tahun hadapan di mana usaha mempromosi dasar yang menekankan elemen keamanan dan kemakmuran untuk semua kelompok masyarakat itu akan dilakukan melalui peruntukan sebanyak RM10 juta yang diumumkan menerusi Belanjawan 2020.

Selain dasar tersebut, kad laporan bertema ‘Menuju Negara Rahmah’ itu turut menggariskan pencapaian mengikut tujuh kluster iaitu kehakiman dan perundangan; dakwah dan media; pendidikan dan modal insan; halal dan tabung haji, masjid; maqasid dan penyelidikan serta sosio-ekonomi.

Mujahid berkata kluster perundangan dan kehakiman juga merekodkan pencapaian yang amat signifikan melalui penubuhan dan pengoperasian Mahkamah Khas Perkahwinan, Hadhanah dan Nafkah bermula September lepas.

Mahkamah Khas Perkahwinan itu yang antara lain diberi kuasa menyita harta bekas suami yang culas memberi nafkah kepada bekas isteri, dijangka dapat mempercepatkan penyelesaian masalah perkahwinan dan perceraian serta hak penjagaan anak yang difailkan di Mahkamah Syariah Wilayah Persekutuan, sekaligus memberi pembelaan kepada ribuan wanita yang tidak terbela sebelum ini.

Melalui mahkamah khas itu juga proses penyelesaian kes boleh berlaku dalam tempoh enam bulan berbanding 14 bulan sebelum ini.

Selain itu, usaha memperkasakan profesion peguam syarie juga berjaya dilaksanakan apabila Rang Undang-Undang (RUU) Profesion Guaman Syarie (Wilayah-Wilayah Persekutuan) 2019 yang bertujuan menetapkan amalan, etika, kelakuan dan tatatertib profesional peguam syarie diluluskan di Dewan Rakyat dan Dewan Negara, masing-masing pada 15 dan 31 Julai lepas.

RUU itu juga membolehkan pembentukan Lembaga Kelayakan Profesion Guaman Syarie, Badan Peguam Syarie dan Majlis Peguam Syarie Wilayah Persekutuan.

Melalui kluster dakwah dan media, usaha merakyatkan gagasan Rahmatan Lil Alamin dilakukan dengan penganjuran Karnival Rahmah, Multaqa Ulama Asia Tenggara, Forum RAHMAH, manakala TV Alhijrah mewujudkan saluran YouTube HBIT bagi menyokong aspirasi kerajaan membawa gagasan RAHMAH selain melancarkan 10 siri buku konsep Rahmatan Lil Alamin bagi memberi pemahaman kepada masyarakat tentang konsep tersebut.

Usaha mempromosi gagasan Rahmatan Lil Alamin juga diambil dengan melantik 200 duta RAHMAH melibatkan individu daripada pelbagai latar belakang, termasuk selebriti bagi menyantuni masyarakat untuk lebih dekat dengan Islam.

Mujahid berkata di peringkat antarabangsa, promosi tersebut dilakukan ketika beliau dijemput dalam program bual bicara Hard Talk BBC selain memberi ceramah umum berkaitan konsep Rahmatan Lil Alamin di University Cambridge, United Kingdom, bulan lepas.

Menurutnya, usaha memperkasakan pendidikan dan modal insan di dalam kluster ketiga juga telah dilakukan dengan cemerlang melalui penubuhan Pelan Tindakan Sosial Islam (PTSI) bagi memantapkan institusi keluarga, sosial dan komuniti.

Penerangan gagasan negara Rahmah juga dilakukan menerusi sesi town hall di 10 institusi pengajian tinggi (IPT) selain 14 siri serupa turut diadakan di pelbagai peringkat di setiap negeri.

Mujahid berkata, aspek pendidikan Islam juga tidak dikecualikan apabila kerajaan memperuntukkan sebanyak RM75 juta kepada sekolah pondok berdaftar dan institusi tahfiz serta penubuhan Tabung Kebajikan Guru KAFA dengan dana sejumlah RM2.6 juta.

Bagi kluster sosio-ekonomi, katanya pihaknya telah mewujudkan asnafpreneur, iaitu inisiatif perniagaan yang menyasarkan untuk mengeluarkan golongan asnaf daripada kitaran kemiskinan manakala pengenalan program Food Bank di masjid-masjid di wilayah persekutuan dan IPT terpilih telah memberi banyak manfaat kepada golongan yang memerlukan bantuan.

Kluster pengurusan haji dan pensijilan halal juga mencatatkan pencapaian membanggakan apabila kedudukan kewangan Lembaga Tabung Haji (TH) semakin kukuh dengan jumlah aset terkini bernilai lebih RM2.3 bilion.

“’Mengambil kira defisit sebanyak RM10 bilion yang dimiliki TH ketika (Pakatan Harapan) mengambil alih kerajaan pada Mei 2018, pencapaian ini boleh dianggap amat signifikan buat kami,’’ katanya. — BERNAMA


JEPUN ‘PANDU UJI’ KERETA TERBANG

TOKYO: Impian masyarakat dunia untuk bergerak dari satu tempat ke satu tempat lain dengan menggunakan kereta terbang, mungkin tercapai seawal tahun 2023.

Ia selepas Jepun, melalui syarikat SkyDrive mula melakukan ‘pandu uji’ terhadap kereta terbang model SD-03 hasil kecanggihan dan kecekapan teknologi di negara matahari terbit itu.

Dalam ujian yang dilaksanakan baru-baru ini, SkyDrive yang memuatkan seorang penumpang sahaja, berjaya berlepas dan mendarat dengan baik.

Ketika diuji, SD-03 berjaya terbang sehingga enam kaki dari permukaan tanah, dan berlegar-legar di sekitar kawasan ujian selama kira-kira lima minit. Ia mampu terbang sehingga 10 minit pada satu-satu masa.

Kereta terbang yang dihidupkan dengan kuasa elektrik itu, menggunakan kaedah berlepas dan mendarat secara menegak (vertical take off and landing).

“Daripada lebih 100 projek kereta terbang di seluruh dunia, tidak banyak yang berjaya terbang dengan penumpang di dalamnya.”

Tokyo merancang memperkasakan model kereta terbang ini agar boleh bergerak mencecah kelajuan 60 kilometer sejam, dan mampu berada di udara lebih lama sehingga 30 minit tanpa melakukan pendaratan.

Jepun diramal mula menggunakan kereta terbang ini sebagai perkhidmatan teksi terbang komersial seawal 2023.

Perusahaan yang disokong syarikat automobil terkemuka Jepun, Toyota itu turut bercadang mengeluarkan model dua tempat duduk untuk pasaran komersial beberapa tahun lagi. – AlHijrah Online / Ardi Herman Mohd Mardzi


KWSP DALAM PROSES MANSUH SYARAT I-SINAR – KEMENTERIAN KEWANGAN

PUTRAJAYA: Kumpulan Wang Simpanan Pekerja (KWSP) kini dalam proses memansuhkan syarat kemudahan i-Sinar susulan nasihat Perdana Menteri, Tan Sri Muhyiddin Yassin agar KWSP menambahbaik inisiatif tersebut setelah mengambil kira maklum balas orang awam.

Dalam satu kenyataan kepada Alhijrah Online sebentar tadi, Kementerian Kewangan memaklumkan langkah itu diharap dapat membantu ahli-ahli KWSP mengharungi cabaran semasa akibat pandemik COVID-19.

Menurut MOF, memandangkan perubahan yang perlu dilakukan kepada sistem dan proses dalaman i-Sinar Online, KWSP memerlukan masa yang cukup untuk melaksanakan pembaharuan ini.

Pengumuman lanjut akan dibuat dalam masa terdekat oleh KWSP. – Alhijrah Online

Berita lanjut menyusul.


IBU MENGANDUNG, PENGHIDAP SAKIT KRONIK DISARAN TANGGUH UMRAH

ARAB SAUDI: Bagi mencegah risiko jangkitan COVID-19, jemaah yang mengidap penyakit kronik disarankan untuk tangguhkan ibadah umrah.

Kementerian Kesihatan Arab Saudi pada Isnin menyatakan, ibu mengandung serta mereka yang menghidap penyakit seperti diabetis, tekanan darah tinggi, obesiti dan sakit jantung diminta untuk menangguhkan ibadah umrah.

Selain itu mereka yang pernah ditahan wad sejak enam bulan lalu dan menerima rawatan berkaitan jantung, lemah imunisasi dan penyakit dada kronik dalam masa 12 bulan terakhir disarankan menangguhkan hasrat menunaikan umrah.

Arab Saudi sebelum ini umum membenarkan semula umat Islam menunaikan umrah bermula 4 Oktober depan selepas lebih enam bulan menggantung kebenaran ibadah itu sejak Mac lalu susulan penularan COVID-19.

Keputusan tersebut selepas mengambil kira hasrat dan aspirasi umat Islam untuk menunaikan ibadah tersebut.

Pun begitu kebenaran umrah dibuat secara berperingkat dan berpandukan langkah pencegahan kesihatan yang diperlukan bagi mengelak penularan COVID-19. — AlHijrah Online


PROF MAHMOOD ZUHDI KEMBALI KE RAHMATULLAH

KUALA LUMPUR: Pengerusi Majlis Dakwah Negara (MDN) Prof. Emeritus Datuk Dr. Mahmood Zuhdi Abd. Majid meninggal dunia malam tadi.

Difahamkan Allahyarham menghembuskan nafas terakhirnya kira-kira jam 10.20 malam.

Berita sedih itu dikongsi pentadbir laman Facebook Allahyarham.

“Innalillahi wa innailaihi rajiun.

“Untuk makluman, Dato Mahmood Zuhdi baru meninggal dunia jam 10.20 malam tadi,” kata hantaran tersebut.

Pentadbir Facebook Allahyarham turut memaklumkan jenazah Mahmood Zuhdi akan disemadikan di Tanah Perkuburan Bukit Kiara pada 11 pagi hari ini.

Ketika hayatnya, Allahyarham pernah menerbitkan beberapa buku syariah termasuk Ke arah Merealisasikan Undang-undang Islam di Malaysia (1998), Pentadbiran Undang-undang Jenayah Islam Malaysia (1999), Wakaf dan Pelaksanaannya di Malaysia (2000) dan Ulama Penggugat Zaman (2004).

Allahyarham juga giat dalam bidang penulisan dan antara artikel dihasilkan ialah Fiqh Malaysia: Konsep dan Cabaran (2000), Peranan Zakat Dalam Pembangunan Ummah (2002) dan Teori Politik Islam: Memahami Siasah Syariah (2003). — AlHijrah Online


DUNIA PERLU LIPAT GANDA USAHA UNTUK BANTU GAZA – AGENSI PBB

RAMALLAH (Palestin):  Sebanyak lima agensi di bawah Pertubuhan Bangsa-Bangsa Bersatu (PBB) menggesa dunia melipatgandakan usaha untuk membantu Gaza berikutan krisis kemanusiaan yang membelenggu wilayah itu.

Kenyataan itu dikeluarkan oleh Program Pembangunan PBB (UNDP), UN Population Fund (UNFPA), Tabung Kanak-Kanak PBB (UNICEF), Program Makanan Sedunia (WFP) dan Pertubuhan Kesihatan Sedunia (WHO), lapor Agensi Berita Palestin (WAFA).

Konvoi kemanusiaan memasuki Gaza pada Sabtu melalui sempadan Rafah – kali pertama sejak serangan Israel di wilayah itu bermula dua minggu lalu.

Sebanyak 20 trak membawa barangan bantuan kemanusiaan dari PBB dan Bulan Sabit Merah Mesir, termasuk makanan dalam tin, pasta, air minuman dan bekalan perubatan. Beratus-ratus lagi trak masih berada di sempadan.

Menurut agensi berkenaan penghantaran pertama meskipun terhad namun serba sedikit dapat meringankan penderitaan, terutama wanita dan kanak-kanak yang terputus bekalan air, makanan, ubat, bahan api dan keperluan lain.

Agensi PBB itu menggesa gencatan senjata dan akses kemanusiaan tanpa had di seluruh Gaza bagi membolehkan petugas menyampaikan bantuan kepada mereka yang memerlukan.

“Aliran bantuan kemanusiaan harus berskala besar dan berterusan. Kami menyeru petugas kemanusiaan di Gaza dilindungi dan semua pihak menghormati undang-undang kemanusiaan antarabangsa,” kata agensi itu.–AlHijrah Online


KUMPULAN PERTAMA JEMAAH HAJI DIJANGKA TIBA DI MALAYSIA RABU INI

MAKKAH: Kumpulan pertama 284 jemaah Malaysia yang baharu selesai menunaikan ibadah haji akan berlepas pulang ke tanah air dari Lapangan Terbang Antarabangsa King Abdulaziz Jeddah pada 7.15 pagi waktu tempatan (12.15 tengah hari waktu Malaysia), Rabu ini.

Kesemua mereka akan berlepas menggunakan pesawat MH8261 dan dijangka tiba di Lapangan Terbang Antarabangsa Kuala Lumpur (KLIA) kira-kira 9.45 malam Rabu.

Pengarah Operasi Maktab Mohd Sawal Abong berkata bagi memudahkan urusan pulang jemaah haji berkenaan, pihak Tabung Haji (TH) dan syarikat penerbangan mengadakan city check-in, iaitu penghantaran bagasi untuk proses daftar masuk di maktab penginapan masing-masing.

“Jemaah haji tidak perlu untuk menimbang bagasi di lapangan terbang, sebaliknya dibuat di tempat penginapan masing-masing bagi keselesaan mereka,” katanya kepada pemberita selepas meninjau proses city check-in di Ibu Pejabat TH Makkah, Abraj Janadriyah di sini hari ini.

Beliau berkata setiap jemaah haji dibenarkan membawa bagasi seberat 30 kilogram, selain dilarang membawa pulang air zamzam seperti ditetapkan pihak berkuasa Arab Saudi.

Menurutnya setiap jemaah haji akan diberikan lima liter air zamzam setibanya mereka di tanah air.

Penerbangan terakhir kumpulan jemaah haji Malaysia dijadual berlepas dari Madinah pada 31 Julai depan.–AlHijrah Online


DUA REMAJA DI GAZA MAUT DITEMBAK TENTERA REJIM ISRAEL

GAZA
CITY: Dua remaja Palestin, termasuk seorang berusia 14 tahun, menjadi mangsa terbaru
kekejaman Israel selepas mereka maut ditembak tentera rejim ketika protes di
sempadan Gaza-Israel semalam.

Remaja Palestin yang maut itu adalah Khaled Al-Rabai, 14, dan Ali Al-Ashqar, 17.

Laporan
Reuters yang memetik jurucakap kesihatan di Gaza berkata, 70 warga Palestin
yang terbabit dengan protes di sempadan cedera dengan 38 darinya akibat
tembakan.

Lima
roket telah dilancarkan dari Gaza ke arah Israel beberapa jam kemudian dengan
siren amaran dibunyikan di Sderot, sebuah bandar dekat sempadan Israel-Gaza, dan
dua kampung berdekatan sebelum tengah malam.

Media Israel melaporkan salah satu daripada roket itu menghentam kawasan terbuka di Israel, namun tiada kecederaan dilaporkan.

Susulan
itu, rejim Israel dilaporkan memberikan reaksi balas dengan tembakan kereta
kebal dan serangan udara ke arah sasaran ketenteraan Hamas di utara Gaza.

Dua remaja yang maut itu mengikuti bantahan “Great March of Return” sejak 18 bulan lalu dalam usaha terdesak lebih 1.8 juta warga Palestin mendesak masyarakat antarabangsa menamatkan kepungan haram Israel ke atas Gaza sejak 2007.

Sehingga
kini sekurang-kurangnya 210 warga Palestin maut sejak bantahan itu bermula pada
Mac 2018. — AlHijrah Online


MIROS LEBIH BANYAK LALUAN KHAS MOTOSIKAL PERLU DIBINA -MIROS

KUALA LUMPUR: Pembinaan lebih banyak laluan khas motosikal termasuk di jalan sedia ada, mampu mengurangkan kadar kemalangan jalan raya membabitkan penunggang dan pembonceng motosikal di negara ini.

Pengarah Penyelidikan dan Kejuruteraan Keselamatan Jalan Raya dan Persekitaran, Institut Penyelidikan Keselamatan Jalan Raya Malaysia (MIROS) Dr Muhammad Marizwan Abdul Manan berkata, kemudahan itu boleh dilaksanakan dengan menurap bahu jalan sedia ada.

“MIROS berpandangan pembinaan lorong motosikal tidak eksklusif ini dapat mengurangan kadar kemalangan, membabitkan kenderaan dua roda, di negara ini.

“Pelaksanaan cadangan secara strategik ke atas sistem jalan raya sedia ada ini tidak mustahil dilakukan, jika mempunyai bajet mencukupi,” katanya ketika menjadi tetamu dalam temu bual khas bertajuk, Motosikal: Sumber Kemalangan Maut, di Bernama Radio di sini.

Berdasarkan statistik 2018, secara puratanya 18 kematian direkodkan sehari di seluruh negara, dengan kebanyakannya melibatkan penunggang motosikal.

Muhammad Marizwan berkata cadangan pembinaan laluan khas motosikal itu juga, bergantung kepada jumlah pengguna motosikal atau kadar kekerapan kemalangan di sesuatu kawasan, sebelum laluan berkenaan diwujudkan.

Mengenai cadangan mengehadkan kelajuan motosikal berkapasiti kecil kepada 70km/jam, beliau berkata pelaksanaan itu perlu dilaksanakan, selari dengan pembinaan laluan khas motosikal itu.

Ini kerana pembinaan laluan khas motosikal itu dapat membantu pihak berkuasa membuat pemantauan, terhadap undang-undang had laju.

Sebelum ini, ‘The Safety First Group’ iaitu kumpulan prokeselamatan jalan raya, menggesa kerajaan untuk menguatkuasakan had laju 70km/j untuk motosikal ‘kapcai’, selain meminta lebih banyak laluan khas motosikal dibina, bagi mengurangkan kemalangan jalan raya membabitkan golongan itu. — BERNAMA


PINDA UNDANG-UNDANG SYARIAH, TUBUH TASK FORCE LGBT USAHA DAKWAH YANG BESAR

KUALA LUMPUR: Usaha kerajaan untuk meminda undang-undang syariah dan menubuhkan pasukan khas bagi menangani isu Lesbian, Gay, Biseksual dan Transeksual (LGBT) dalam negara ini dilihat sebagai satu dakwah yang sangat wajar disokong oleh seluruh rakyat Malaysia.

Yang DiPertua Yayasan Dakwah Islamiah Malaysia (YADIM), Nasrudin Hassan berkata, kedua-dua perkara tersebut juga satu usaha dakwah besar negara untuk mendidik dan membimbing masyarakat agar menjalani kehidupan patuh syariah.

“Dakwah ini adalah untuk membina sebuah masyarakat yang soleh dan bermoral sekaligus membentuk sebuah negara yang sejahtera dari keruntuhan akhlak dan peradaban.

“Kemudiannya, mengundang rahmat dan keampunan Allah SWT menepati piawaian Baldatun Tayyibah Wa Rabbun Ghafur,” katanya dalam kenyataan hari ini.

Tambahnya, penularan budaya yang menyongsang fitrah dan normalisasi aktiviti LGBT di Malaysia mutaakhir ini kian membarah.

Oleh itu ia wajar ditangani dengan serius dan penuh hikmah.

“Fenomena ini turut mencemar budaya, meruntuh institusi kekeluargaan dan merosakkan nilai keperibadian individu, khasnya bagi mereka yang beragama Islam,” kata Nasrudin.

Ujarnya lagi, YADIM tidak sekadar menyokong hasrat murni kerajaan tersebut, tetapi bersedia untuk menjadi satu agensi yang berperanan bagi membantu usaha dakwah ke arah menyelamatkan golongan yang terjebak dalam kancah LGBT serta meluruskan pemikiran masyarakat agar tidak terpengaruh dengan agenda normalisasi aktiviti mungkar tersebut.

Minggu lalu, Timbalan Menteri di Jabatan Perdana Menteri (Hal Ehwal Agama), Ahmad Marzuk Shaary memaklumkan kerajaan bercadang untuk melakukan pindaan terhadap Akta 355 bagi membolehkan hukuman lebih berat dikenakan kepada pengamal perlakuan songsang LGBT. – AlHijrah Online


BURUH DIDENDA RM4,000 UGUT BUNUH RAKAN KERANA TAK KEMAS BILIK

SHAH ALAM: Seorang buruh didenda RM4,000 oleh Mahkamah Majistret di sini hari ini selepas mengaku bersalah atas pertuduhan mengugut bunuh teman serumahnya, bulan lepas.

Majistret Sasha Diana Sabtu menjatuhkan hukuman itu ke atas Mohd Khairul Izuwan Che Rahim, 35, dan memerintahkannya dipenjara tujuh bulan jika gagal membayar denda.

Mohd Khairul Izuwan didakwa mengugut operator kilang Mohamad Khairul Alimie Md Rosalin, 23, sambil membawa sebilah pisau.

Dia dituduh melakukan perbuatan itu di sebuah rumah di Kampung Sri Aman, Puchong pada 6 petang, 1 April lepas.

Pertuduhan mengikut Seksyen 506 Kanun Keseksaan yang membawa hukuman penjara maksimum tujuh tahun atau denda atau kedua-duanya.

Mengikut fakta kes, ketika kejadian, tertuduh telah memarahi mangsa kerana tidak mengemas bilik dan turut membakar kasut, baju serta seluar mangsa dan tertuduh bertindak mengejar mangsa menggunakan sebilah pisau.

Terdahulu, Mohd Khairul Izuwan yang tidak diwakili peguam, merayu hukuman denda minimum bagaimanapun Timbalan Pendakwa Raya Erneetha Kaur Baghwant Singh memohon hukuman setimpal berbentuk pengajaran atas alasan kesalahan itu bersifat keganasan. –AlHijrah Online


COVID-19: KES POSITIF NAIK MENDADAK KEPADA 62 KES

PUTRAJAYA: Angka positif COVID-19 di seluruh negara setakat 12 tengah hari tadi meningkat drastik kepada 62 kes, berbanding semalam, hanya enam kes.

Angka itu membabitkan 56 kes penularan dalam negara.

Status positif COVID-19  yang terkini bagi Kluster Benteng LD, Sabah meningkat kepada 50 kes, merangkumi 43 kes di Ibu Pejabat Polis Daerah (IPD) Lahad Datu, dan tujuh kes di Penjara Tawau.

Berbanding semalam, kluster Benteng hanya merekodkan dua kes baharu.

“Faktor penularan COVID-19 bagi kluster ini adalah ruang lokap yang sesak dan sempit. Didapati penjarakan fizikal sukar diamalkan. Ini merupakan penyumbang utama penularan jangkitan COVID-19 dalam kalangan banduan.”

“Setakat ini, jumlah positif Covid-19 dalam kluster tersebut ialah 66 melibatkan 64 tahanan dan seorang pegawai imigresen serta anak saudaranya.”

Sementara itu, tiada kematian direkodkan hari ini, menjadikan jumlah terkumpul kes yang meninggal dunia kekal 128 kes. – AlHijrah Online / Faez Baderolhesam


KAUNTER KEWANGAN TH DIBUKA MULAI ESOK

Kaunter kewangan TH

MADINAH, 3 Ogos – Kaunter kewangan Lembaga Tabung Haji (TH) untuk kemudahan 22,320 jemaah haji Malaysia musim ini akan memulakan operasi mereka mulai esok iaitu sebaik ketibaan kumpulan jemaah yang pertama. Pengarah Operasi Kewangannya, Che Gayah Salleh berkata bagi melancarkan operasi, TH akan membuka 36 kaunter kewangannya iaitu 27 di Makkah manakala sembilan kaunter di sini.

“Pada tahun ini seramai 45 petugas kewangan akan bertugas bagi menguruskan urusan pengeluaran wang, perpindahan wang dan pembayaran dam serta korban.
“Jemaah haji hanya perlu membawa tag nama mereka ke kaunter bagi semua urusan itu dan had pengeluaran sehari adalah sebanyak SR10,000,” katanya pada sidang akhbar mengumumkan pembukaan kaunter itu di sini, hari ini.

Che Gayah menasihatkan jemaah haji agar tidak menukar wang riyal dengan jumlah yang banyak bagi mengelakkan sebarang masalah seperti kecurian dan sebagainya.
“Cukup untuk bawa wang dalam jumlah yang perlu sahaja kerana selainnya boleh dilakukan di kaunter TH ini,” katanya.
Beliau berkata kaunter kewangan TH yang dibuka di Makkah ialah di Hotel Abbraj Al Janadriyah iaitu enam kaunter, Land Premium (lima), Rehab Al Janadriyah, Manar Al Shorouq (tiga) dan masing-masing dua di Qasr Al Janadriyah, Masat Al Badae, AlBisyarah Mawaddah, Al Wafideen serta THTS. Sembilan kaunter di sini pula adalah empat di Hotel Anwar Movenpick dan lima di Hotel Alharram.

Tabung Haji

Che Gayah turut menasihatkan jemaah haji agar membuat urusan biometrik (cap jari) lebih awal di Malaysia bagi mengelakkan sebarang masalah berkaitan pengurusan kewangan itu.
Sementara itu, beliau berkata kadar dam yang dikenakan bagi musim haji ini ditetapkan sebanyak SR440 bagi qibas dan SR2,250 bagi lembu manakala untuk korban pula ditetapkan SR460 bagi qibas dan lembu SR4,150.
Kumpulan jemaah haji pertama yang bakal tiba di sini menerusi penerbangan KT1 adalah membabitkan 489 orang.
– BERNAMA

Kaunter Kewangan TH


PEMANDU AMBULANS DIRAWAT EMPAT HARI DI ICU SEBELUM MENINGGAL DUNIA

SEMANGGOL: Seorang pemandu ambulans yang meninggal dunia semalam telah dirawat di Unit Rawatan Rapi (ICU) Hospital Raja Permaisuri Bainun (HRPB) selama empat hari sejak Jumaat sebelum menghembuskan nafas terakhir pada Isnin.

Exco Kesihatan Perak, Ahmad Saidi Mohamad Daud berkata, allahyarham pengsan secara tiba-tiba dan dihantar ke HRPB untuk rawatan.

“Memang ada melibatkan seorang kakitangan daripada Klinik Kesihatan Tronoh dan juga mangsa atau pun kakitangan ini sebenarnya pengsan tiba-tiba sewaktu melaksanakan tugas dan dikejarkan HRPB.

“Kejadian ini berlaku hari Jumaat yang lepas dan semalam iaitu pada hari Isnin kita menerima dan juga mengesahkan berita pemergian allahyarham,” katanya.

Jelasnya Jabatan Kesihatan Negeri Perak akan mengeluarkan keputusan punca kematian pemandu ambulans itu dalam kadar segera sebaik laporan bedah siasat diterima.

Beliau berkata demikian kepada media selepas melawat dan menyampaikan kit kesihatan kepada mangsa banjir di pusat pemindahan sementara (PPS) di Sekolah Kebangsaan (SK) Parit Haji Aman, Semanggol hari ini.

Ahmad Saidi diminta mengulas mengenai isu tular di laman sosial berhubung seorang pemandu ambulans yang meninggal dunia didakwa akibat keletihan.

Beliau juga mewakili kerajaan negeri Perak mengucapkan takziah kepada keluarga mangsa.

Sejak semalam tular di media sosial mengenai pemandu ambulans yang dikatakan meninggal dunia selepas menghantar seorang pesakit COVID-19 ke sebuah hospital di Perak.

Gambar pemandu ambulans itu tular dalam keadaan terbaring dengan memakai peralatan perlindungan diri (PPE) serta dikerumuni beberapa petugas kesihatan yang cuba memberikan bantuan kecemasan.

Difahamkan, pemandu ambulans berkenaan menghidap penyakit asma dan sewaktu kejadian, allahyarham dipercayai keletihan sebelum tidak sedarkan diri. — AlHijrah Online / Hamimah Hamid


TV ALHIJRAH SENTIASA ADA UNTUK ANDA

KUALA LUMPUR: Sebagai sebuah agensi dan stesen televisyen Islam di bawah Jabatan Perdana Menteri (Hal Ehwal Agama), TV AlHijrah kekal memainkan peranannya sebagai medium dakwah dan sumber ketenangan jiwa untuk penonton lebih-lebih lagi ketika penguatkuasaan Perintah Kawalan Pergerakan (PKP).

Umum mengetahui, penguatkuasaan PKP yang terpaksa dilakukan kerajaan untuk membendung penularan COVID-19 memberi kesan kepada sebahagian besar rakyat dari pelbagai sudut terutamanya kewangan, pemikiran, jiwa, dan rohani.

Oleh sebab itu, TV AlHijrah ketika PKP terus berusaha menyediakan pelbagai kandungan televisyen yang dapat membantu para penonton mengharungi cabaran dan dugaan ketika tempoh yang sukar ini.

Bagi mereka yang menghadapi kesempitan hidup dan tinggal dalam keadaan serba kekurangan, TV AlHijrah ada menerbitkan program MYHAUS khusus untuk menambahbaik tempat tinggal mereka yang terpilih.

MYHAUS akan bersiaran setiap Isnin bermula 25 Januari 2021 pada jam 9 malam.

Selain itu, bagi membantu golongan kurang bernasib baik, stesen televisyen Islam itu turut menerbitkan program DENGAR yang menyelami kesulitan hidup golongan kurang bernasib baik.

Mereka yang berada dalam keadaan kesempitan hidup boleh berhubung dengan krew produksi DENGAR dan program ini akan berusaha untuk menjadi penghubung antara golongan memerlukan dengan agensi-agensi kerajaan atau pihak yang mampu membantu.

DENGAR akan bersiaran setiap Khamis jam 8.30 malam mulai Februari 2021.

Selari dengan misi penubuhannya sebagai medium dakwah, sudah semestinya TV AlHijrah turut menawarkan program-program kerohanian yang menenangkan jiwa dan memberi panduan menurut ajaran AlQuran dan Sunnah.

Program keagamaan itu diharap dapat membantu para penonton untuk tabah dan lebih tenang dalam menghadapi cabaran pendemik COVID-19, cabaran banjir dan juga cabaran ekonomi yang berlaku.

Antara program yang baru diperkenalkan khas untuk tujuan iitu ialah Al-Mulk, Haflah AlQuran, Cinta Ilmu 2021 & MyHadithTime selain MyQuranTime dan versi-versi selawat dan qasidah melalui program Hijrah Berselawat.

Terbaharu, TV AlHijrah akan turut menyiarkan slot Kelas Al-Quran dan Fardu Ain (KAFA) setiap hari pada jam 4.30 petang dan ulangan pada hari sama jam 6.30 petang.

Usaha itu bagi menjamin pendidikan agama di kalangan pelajar terutama di peringkat sekolah rendah.

Ketika tempoh PKP, maklumat terkini dan kupasan isu semasa perlu disampaikan kepada orang ramai dengan tepat dan bermanfaat.

Berita Alhijrah yang disiarkan setiap hari jam 8 malam akan melaporkan maklumat-maklumat terkini kepada penonton terutama berkaitan pengumuman kerajaan sepanjang tempoh PKP ini selain hebahan program-program yang dilaksanakan agensi kerajaan.

Program bual bicara Assalamualaikum yang bersiaran setiap hari dari jam 7 hingga 10 pagi juga akan memainkan peranan sebagai penyalur maklumat dengan menjemput para panel untuk mengupas isu-isu berkaitan selain menjadi medium untuk mendidik orang awam mematuhi Prosedur Operasi Standard (SOP) COVID-19 yang ditetapkan kerajaan.

TV AlHijrah juga berusaha menjadi contoh kepada orang awam dengan budayakan pengamalan SOP PKP dalam penyiaran melalui pemakaian pelindung muka atau face shield untuk memberi kesedaran dan menggalakkan penonton mengamalkan norma baru dalam melawan pandemik COVID-19.

Usaha yang dilakukan stesen televisyen ini diharap dapat membantu orang awam mengharungi saat mencabar selain memastikan rakyat Malaysia terus istiqamah untuk sama-sama memutuskan rantaian COVID-19. — AlHijrah Online